**ΒΟΥΛΗ ΤΩΝ ΕΛΛΗΝΩΝ**

**Θ΄ ΑΝΑΘΕΩΡΗΤΙΚΗ ΒΟΥΛΗ**

**ΠΕΡΙΟΔΟΣ ΙΗ΄- ΣΥΝΟΔΟΣ Α΄**

**ΔΙΑΡΚΗΣ ΕΠΙΤΡΟΠΗ ΜΟΡΦΩΤΙΚΩΝ ΥΠΟΘΕΣΕΩΝ**

**ΠΡ Α Κ Τ Ι Κ Ο**

**(Άρθρο 40 παρ. 1 Κ.τ.Β.)**

Στην Αθήνα, σήμερα, 17 Φεβρουαρίου 2020, ημέρα Δευτέρα και ώρα 15.10΄, στην Αίθουσα «Προέδρου Αθανασίου Κωνστ. Τσαλδάρη» (223)του Μεγάρου της Βουλής, συνήλθε σε συνεδρίαση, η Διαρκής Επιτροπή Μορφωτικών Υποθέσεων, υπό την προεδρία του Αντιπροέδρου αυτής, κ. Ιωάννη Ανδριανού, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017 σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων και των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας».

Στη συνεδρίαση παρέστησαν η Υπουργός Πολιτισμού και Αθλητισμού, κυρία Στυλιανή (Λίνα) Μενδώνη, καθώς και αρμόδιοι υπηρεσιακοί παράγοντες.

Ο Αντιπρόεδρος της Επιτροπής, αφού διαπίστωσε την ύπαρξη απαρτίας, κήρυξε την έναρξη της συνεδρίασης και έκανε την α΄ ανάγνωση των καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Ανδριανός Ιωάννης, Αντωνιάδης Ιωάννης, Φόρτωμας Φίλιππος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Σούλουλη-Βιλιάλη Μαρία, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη, Πασχαλίδης Ιωάννης, Σκόνδρα Ασημίνα, Σενετάκης Μάξιμος, Ταραντίλης Χρήστος, Ακτύπης Διονύσιος, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία, Μάλαμα Κυριακή, Μπουρνούς Ιωάννης, Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Αρβανιτίδης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Καραθανασόπουλος Νικόλαος, Ασημακοπούλου Σοφία - Χάιδω, Αθανασίου Μαρία, Γρηγοριάδης Κλέων και Σακοράφα Σοφία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Καλησπέρα, κυρίες και κύριοι συνάδελφοι.Ξεκινάει η συνεδρίαση της Διαρκούς Επιτροπής Μορφωτικών Υποθέσεων, με θέμα ημερήσιας διάταξης, την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Ενσωμάτωση της Οδηγίας (ΕΕ) 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017 σχετικά με ορισμένες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων και των ατόμων με άλλα προβλήματα ανάγνωσης εντύπων και για την τροποποίηση της Οδηγίας 2001/29/ΕΚ για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας».

Θα ήθελα να ξεκινήσουμε τη συζήτησή μας από τους Εισηγητές των Kομμάτων, για να δούμε το πρόγραμμα των επόμενων συνεδριάσεων. Η πρόταση και τα κενά, που υπάρχουν, στις αίθουσες είναι, να πάμε σε συνεδρίαση, με τους φορείς, αύριο το πρωί, στις 10:00΄, η συνεδρίαση με τα άρθρα να γίνει στις 14:00’, το μεσημέρι και η επόμενη συνεδρίαση να γίνει, την Πέμπτη, 20.2.2020 στις 14:00΄. Δεν ξέρω, αν συμφωνείτε ή εάν έχετε κάποια άλλη πρόταση.

Το λόγο έχει η κυρία Αικατερίνη Παπακώστα - Παλιούρα.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Εισηγήτρια της Πλειοψηφίας):** Συμφωνούμε με το πρόγραμμα των συνεδριάσεων, που προτείνατε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Κύριε Πρόεδρε, αύριο, επειδή έχει απεργία, μήπως η επόμενη συνεδρίαση με τους φορείς να μην είναι αύριο; Υπάρχει δυσκολία στις μετακινήσεις, το αντιλαμβάνεστε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Κανέλλη.

**ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.):** Κύριε Πρόεδρε, αν βάλετε αύριο συνεδρίαση, στις 14:00΄, σας δηλώνω το εξής: Εγώ έχω Επιτροπή, στις 10:00΄, το πρωί και στις 13:00΄, το μεσημέρι. Αδυνατώ να είμαι παρούσα, δεν είμαι Άγιο Πνεύμα, ακόμα ! Εκτός των άλλων, προσέξτε, αύριο - και δεν είναι θέμα προσωπικό, απλώς το βάζω μπροστά, για να δείξω τα τεχνικά προβλήματα, που προκύπτουν - αύριο είναι καθολική η απεργία των μέσων μετακίνησης, δεν κινείται τίποτα. Εσείς υποθέτετε ότι όλοι οι φορείς μπορούν να έρθουν αύριο με δικό τους μέσο, εν μέσω απόλυτης κυκλοφοριακής κόλασης, στις 10:00΄ το πρωί; Εν πάση περιπτώσει, καταγράψτε τη διαφωνία μου.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Ότι υπάρχει πρόβλημα, λόγω της απεργίας, αύριο, υπάρχει, εκτός και αν μεταφερθεί το αυριανό πρόγραμμα των συνεδριάσεων στις 10:00΄ και 14:00΄, για την Τετάρτη, τις ίδιες ώρες.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Η κυρία Υπουργός θα είναι εκτός Αθηνών την Τετάρτη.

Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Όσον αφορά τους φορείς, μας ενδιαφέρει να έχουμε προσέλευση.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Νομίζω ότι θα γίνει μια προσπάθεια από την πλευρά τους να έρθουν.

**ΔΗΜΗΤΡΗΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής):** Κύριε Πρόεδρε, πόσοι είναι οι φορείς; Θα εξαρτηθεί και από αυτό. Να ερωτηθούν, αν μπορούν να έρθουν ή όχι.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Να πάμε στην πρόταση των Κομμάτων για τους φορείς και να το δούμε μετά. Παρακαλώ, κύριε Κοντογεώργο.

**ΚΩΝΣΤΑΝΤΙΝΟΣ ΚΟΝΤΟΓΕΩΡΓΟΣ:** Καταρχήν, όλες οι Επιτροπές θα συνεδριάσουν, αύριο. Δεύτερον, με τη γενική απεργία όλων των ΜΜΜ, όποιος έχει σκοπό να έρθει, θα έρθει γρηγορότερα στη Βουλή. Ξεκάθαρα πράγματα. Τρίτον, δεν είναι ανάγκη να συμφωνήσουμε όλοι, πρέπει να το καταλάβετε αυτό. Εδώ, υπάρχουν κάποιοι, που ό,τι και να πούμε, θα διαφωνήσουν.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Πρέπει, όμως, να το συζητήσουμε. Παρακαλώ, κυρία Κανέλλη.

**ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.):** Υπάρχει μία συμβιβαστική πρόταση. Μόνος σας είπατε στην αρχή ότι μπορούμε να συμπτύξουμε τις συνεδριάσεις. Την Πέμπτη, το πρωί, να έρθουν οι φορείς και το μεσημέρι να συμπτύξουμε τις δύο συνεδριάσεις.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Δεν μπορεί η κυρία Υπουργός, έχει τον Αιγύπτιο Υπουργό, στο Υπουργείο Πολιτισμού.

**ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.):** Ένα σχόλιο. Αν είναι τόσο χρήσιμες οι απεργίες, μη φέρνετε νομοσχέδιο, να τις καταργείτε. Και να φέρετε διαχειριστή των απεργιών !

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Αυτό αποφασίζεται από τη Διάσκεψη των Προέδρων, κυρία Κανέλλη, δεν το αποφασίζω εγώ.

**ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.):** Το σχόλιο ότι αύριο θα έρθουν όσοι θέλουν να έρθουν, γιατί θα κινηθούν ευκολότερα, επειδή δεν θα υπάρχουν τα μέσα συγκοινωνίας, γιατί υπάρχει απεργία, είναι από τα χειρότερα, που έχω ακούσει, στα είκοσι χρόνια της κοινοβουλευτικής μου παρουσίας, εδώ. Είμαι υποχρεωμένη να πω τη γνώμη μου. Τότε, να μην ξανακινηθεί τίποτα. Αυτό να το πεις στο προσωπικό σου, όταν θα σου πει ότι δεν μπορεί να έρθει, γιατί δεν βρήκε τα Μέσα να έρθει. Δεν έχουμε ιδιωτικό ελικόπτερο για να έρθουμε στη Βουλή !

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Τον λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Θεωρούμε ότι είναι ανάγκη να κληθούν φορείς και των δημιουργών και των δικαιούχων και των εκπροσώπων των επωφελούμενων, δηλαδή τυφλών, αμβλυώπων και άλλων ατόμων, με άλλα προβλήματα ανάγνωσης εντύπων. Οι παρατηρήσεις τους θεωρούμε ότι είναι και κρίσιμες και χρήσιμες.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Δεν είναι ανάγκη, επιβάλλεται. Δεν αμφιβάλλει κανείς γι' αυτό, απλά προσπαθούμε να βρούμε μια λύση.

**ΠΑΝΑΓΙΩΤΗΣ ΣΚΟΥΡΟΛΙΑΚΟΣ:** Τους αποκλείουμε, κύριε Πρόεδρε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Δεν αποκλείουμε κανένα, κύριε συνάδελφε, δεν το δέχομαι.

**ΙΩΑΝΝΗΣ ΑΝΤΩΝΙΑΔΗΣ:** Εκ των πραγμάτων, κρίνεται ότι πρέπει να υπάρξει αναβολή.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Δεν χρειάζεται να υπάρχει αυτή η ένταση. Δίνουμε ένα κακό μήνυμα.

**ΙΩΑΝΝΗΣ ΑΝΤΩΝΙΑΔΗΣ:** Εκ των πραγμάτων, προκύπτει η ανάγκη, προηγούνται οι φορείς. Δεν θα κάνουμε κεκλεισμένων των θυρών τη συνεδρίαση. Από τη στιγμή, που υπάρχουν ενστάσεις, που είναι δικαιολογημένες, προηγούνται οι φορείς και ξεκινάμε από την Πέμπτη, αν μπορεί η Υπουργός.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Θα ακούσουμε τους συνάδελφους, θα ακούσουμε και εσάς, θα συνεννοηθούμε και με την κυρία Υπουργό να δούμε πότε θα γίνουν οι επόμενες συνεδριάσεις.

Κυρία Υπουργέ, έχετε κάποια πρόταση, βάσει του προγράμματος, για την επόμενη συνεδρίαση, ώστε να έρθουν οι φορείς, γιατί πρέπει στην Επιτροπή να ακουστούν;

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Βάλτε το από την Πέμπτη και μετά.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Άρα, την Πέμπτη, στις 14.00΄ μ.μ. θα γίνει η 2η συνεδρίαση, με τους φορείς και στις 18.00΄ μ.μ. η 3η συνεδρίαση, με τη συζήτηση επί των άρθρων. Θα κάνουμε σύμπτυξη, δεν γίνεται διαφορετικά, αλλιώς, θα βάλουμε συνεδρίαση την Παρασκευή.

Το λόγο έχει η κυρία Παπακώστα.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Εισηγήτρια της Πλειοψηφίας):** Κύριε Πρόεδρε, θα ήθελα να κάνω μια πρόταση. Εάν προτείναμε τους φορείς, μπορεί να συμπίπταμε με τα υπόλοιπα Κόμματα και όσο εμείς κάναμε τις Εισηγήσεις, οι γραμματείς να έρχονταν σε επαφή με τους φορείς. Μπορεί οι φορείς να μπορούν να βρουν έναν τρόπο να έρθουν αύριο.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Όχι, κυρία Παπακώστα, έχουμε αποφασίσει. Την Πέμπτη στις 14.00΄μ.μ. θα γίνει η 2η συνεδρίαση, με τους φορείς, ώστε να υπάρχει το περιθώριο να τους ειδοποιήσουμε και να μην βρεθεί κάποιος παραπονούμενος και να μας ασκήσουν κριτική, ότι δεν τους ειδοποιήσαμε, εγκαίρως, για να τους ακούσουμε. Η 3η συνεδρίαση θα γίνει, την Πέμπτη, το απόγευμα στις 18.00΄ μ.μ.

Το λόγο έχει η κυρία Σακοράφα.

**ΣΑΚΟΡΑΦΑ ΣΟΦΙΑ (Ειδική Αγορήτρια του ΜέΡΑ25):** Κύριε Πρόεδρε, βεβαίως και πρέπει να γίνει σεβαστή η απεργία όλων, αλλά θεωρώ ότι από τη στιγμή που συνεδριάζει το Κοινοβούλιο και εμείς θα είμαστε εδώ, θα βρουν τρόπο οι φορείς να έρθουν. Δεύτερον, δεν μπαίνει ζήτημα, αν θα ενημερωθούν, εγκαίρως, γιατί πάντα έτσι γίνεται, τη μια μέρα κάνουμε την 1η συνεδρίαση και την αμέσως επομένη έρχονται οι φορείς. Άρα, μπορεί να γίνει αυτή η συνεδρίαση, αύριο το πρωί, γιατί ξέρετε, όλη η εβδομάδα κανονίζεται από όλους τους Βουλευτές, βάσει του προγράμματος, που έχει βγει, από την προηγούμενη εβδομάδα. Αυτό σημαίνει, λοιπόν, ότι την Πέμπτη και την Παρασκευή, όλοι μας έχουμε άλλου είδους εργασίες. Κάποιοι είναι μέσα στο Κοινοβούλιο, με άλλες Επιτροπές, κάποιοι έχουμε κανονίσει να πάμε περιοδείες και διάφορα πράγματα, τα οποία δεν μπορούμε να τα ακυρώσουμε.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Δεν λέμε να τα ακυρώσετε, προσπαθούμε, όμως, να βρούμε τη χρυσή τομή. Εσείς λέτε αυτό, η κυρία Κανέλλη λέει ότι αύριο έχει δύο συνεδριάσεις. Πώς θα γίνει, λοιπόν; Επειδή όλοι έχουμε υποχρεώσεις, πρέπει να βρούμε τη χρυσή τομή, για να προχωρήσουμε.

Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Κύριε Πρόεδρε, επειδή οι φορείς, που θα κληθούν, είναι ελάχιστοι, δεν είναι πολλοί, όπως θα έρθουμε εμείς, έτσι θα έρθουν και αυτοί.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Άρα, λοιπόν, θέλετε η 2η συνεδρίαση να γίνει αύριο; Αν παραμείνει, όπως είπαμε, η 2η συνεδρίαση, την Πέμπτη, ποιο είναι το πρόβλημα;

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝΑΛ):** Πότε θα γίνει η β΄ ανάγνωση και πότε θα πάει στην Ολομέλεια;

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Εσάς, γιατί σας ενδιαφέρει πότε θα πάει στην Ολομέλεια; Το Υπουργείο νομίζω ότι έχει τη δυνατότητα να πάει, τη Δευτέρα. Άρα, να συνεδριάσουμε, την Παρασκευή. Συμφωνεί το Σώμα να κάνουμε σύμπτυξη;

Οπότε, μπορούμε να τελειώσουμε την Πέμπτη, το απόγευμα, με τη συνεδρίαση στις 18. 00΄μ.μ.. Συμφωνείτε; Είστε έτοιμοι να προτείνετε φορείς;

Κυρία Παπακώστα, έχετε το λόγο.

**ΑΙΚΑΤΕΡΙΝΗ ΠΑΠΑΚΩΣΤΑ – ΠΑΛΙΟΥΡΑ (Εισηγήτρια της Πλειοψηφίας)**: Προτείνουμε το «Φάρο Τυφλών», τον «Πανελλήνιο Σύνδεσμο Τυφλών» και τον ΟΣΔΕΛ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Κύριε Πρόεδρε, προτείνουμε την «Ελληνική Συνομοσπονδία Ατόμων με Αναπηρία», την «Παραολυμπιακή Ελληνική Επιτροπή», την «Εθνική Ομοσπονδία Τυφλών», την Ομοσπονδία ΕΑΟΜ - ΑμεΑ, το «Φάρο Τυφλών» και τον «Πανελλήνιο Σύνδεσμο Τυφλών».

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του ΚΙΝ.ΑΛ.)**: Για μένα, επαναλαμβάνω, οι προτεινόμενοι φορείς από τους δύο συναδέλφους, συν τον Σύλλογο Εκδοτών Επιστημονικών Βιβλίων και τον Σύλλογο Ελληνικών Ακαδημαϊκών Βιβλιοθήκης.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Κυρία Κανέλλη, έχετε το λόγο.

**ΓΑΡΥΦΑΛΙΑ (ΛΙΑΝΑ) ΚΑΝΕΛΛΗ (Ειδική Αγορήτρια του Κ.Κ.Ε.)**: Μαζί με ό,τι προελέχθη , προσθέτω την ΕΣΚΑΜεΑ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της ΕΛΛΗΝΙΚΗΣ ΛΥΣΗΣ)**: Εγώ θα πρότεινα ακόμα το Σύλλογο «Αναγέννηση». Είναι για τα αυτιστικά παιδιά.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Προτείνουμε τον Οργανισμό Διαχείρισης Συλλογικής Διαχείρισης Έργων Λόγου, το Σύλλογο Εκδοτών Επιστημονικών Βιβλίων, την Ένωση Ελληνικού Βιβλίου και το Σύλλογο Ελληνικών Ακαδημαϊκών Βιβλιοθηκών.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Ορίστε, κυρία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Να συμπληρωθούν και οι Οργανισμοί, που εκπροσωπούν και πνευματικούς δημιουργούς και δικαιούχους συγγενικών δικαιωμάτων. Έχω πολλά ονόματα εδώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Δεν μπορούμε να καλέσουμε πάρα πολλά ονόματα. Αντιπροσωπευτικά. Εμείς δεν θέλουμε να αποκλείσουμε κανέναν. Να τα υποβάλλετε, γραπτώς, στο Προεδρείο.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Τα έχω υποβάλλει και γραπτώς.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Σας ευχαριστώ. Να ξεκινήσουμε τη συνεδρίαση, με την κυρία Υπουργό.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού)**: Ευχαριστώ πολύ. Κύριοι Βουλευτές, νομίζω ότι όλοι συμφωνούμε ότι η Κύρωση μιας τέτοιας Οδηγίας πρέπει να προχωρήσει, με δεδομένο ότι όλοι θεωρούμε ότι είναι κοινωνικό δικαίωμα η ισότιμη μεταχείριση όλων των πολιτών και, προφανώς, των ατόμων με αναπηρία. Το πώς αντιμετωπίζουμε τους συνανθρώπους μας με αναπηρία, δείχνει το επίπεδο του δικού μας πολιτισμού και είναι προφανές ότι η μη ισότιμη αντιμετώπιση, είναι μία κατάσταση, η οποία δεν θίγει μόνο τους συνανθρώπους μας και τους συμπολίτες μας με αναπηρία, αλλά μας θίγει όλους. Γι’ αυτό και θεωρούμε ότι η ενσωμάτωση της Οδηγίας 2017/1564, σχετικά με τις επιτρεπόμενες χρήσεις προς όφελος των εντυποαναπήρων, στην εσωτερική έννομη τάξη, είναι προτεραιότητα. Γι’ αυτό προσπαθήσαμε να ενσωματώσουμε την Οδηγία, με τέτοιο τρόπο, ώστε να επιτραπεί η άμεση εφαρμογή της. Η φροντίδα μας είναι η διευκόλυνση των εντυποαναπήρων για τη χρήση έργων, τα οποία προστατεύονται, με δικαίωμα πνευματικής ιδιοκτησίας ή με συγγενικό δικαίωμα. Οι εντυποανάπηροι έχουν θεμελιώδες δικαίωμα πρόσβασης στην πνευματική παραγωγή. Με το δικαίωμα αυτό συνέχεται άρρηκτα το δικαίωμα στην εκπαίδευση και στη μόρφωση, καθώς και το δικαίωμα συμμετοχής τους εν γένει στην κοινωνική και οικονομική ζωή του τόπου.

Στην πραγματικότητα, με τη συγκεκριμένη Οδηγία 2017/1564, αναφερόμαστε στην Συνθήκη του Μαρακές, έτσι όπως την έχει ονομάσει ο Οργανισμός Διανοητικής Ιδιοκτησίας και αφορά το σύνολο των ατόμων, που έχουν προβλήματα όρασης και, που, εν τέλει, για λόγους σύντμησης, αναφέρονται, ως εντυποανάπηροι. Η κεντρική ιδέα της Οδηγίας 2017/1564 είναι ότι επιτρέπει στους αρμόδιους φορείς των εντυποαναπήρων, καθώς και στους ίδιους τους εντυποανάπηρους, να παράγουν αντίγραφα σε προσβάσιμους μορφότυπους, όπως π.χ. η γραφή σε γραφή Braille ή σε ηχογραφημένα βιβλία, χωρίς να χρειάζεται, προηγουμένως, να λάβουν την άδεια του δημιουργού.

Εισάγει, έτσι, Οδηγία υπέρ των εντυποαναπήρων, εξαίρεση στο νομοθετικά κατοχυρωμένο δικαίωμα των δημιουργών, για εκμετάλλευση της πνευματικής τους ιδιοκτησίας. Στους αρμόδιους φορείς, πέραν της δυνατότητας παραγωγής αντιγράφων σε προσβάσιμους μορφότυπους, επιτρέπονται και άλλες συναφείς χρήσεις, όπως η παρουσίαση, η διάθεση, η διανομή και άλλα, πάντοτε επ΄ ωφελεία των εντυποαναπήρων και πάντοτε σε μη κερδοσκοπική βάση.

Πέρα από τα παραπάνω, η Οδηγία παρέχει τη δυνατότητα στα κράτη - μέλη να ρυθμίσουν ελεύθερα το ζήτημα της αμοιβής των δημιουργών, εκ μέρους των εντυποαναπήρων, ενθαρρύνοντας, ωστόσο, τα ίδια τα κράτη - μέλη να κάνουν περιοριστική χρήση της δυνατότητας αυτής, με γνώμονα την ευχερέστερη, για τους εντυποανάπηρους, χρήση προστατευόμενων έργων. Στο πλαίσιο αυτό και εκφράζοντας το πνεύμα τόσο της Οδηγίας, όσο και της Συνθήκης του Μαρακές, περί βελτίωσης της διαθεσιμότητας των προσβάσιμων σε εντυποανάπηρους έργων, στο σχέδιο νόμου, επιλέχτηκε, καταρχήν, η χωρίς αμοιβή χρήση τους, δηλαδή, προτείνεται να δύνανται οι αρμόδιοι φορείς εντυποαναπήρων, αλλά και οι ίδιοι οι εντυποανάπηροι να κάνουν χρήση προστατευόμενων έργων, όχι μόνο χωρίς άδεια του δημιουργού, αλλά και χωρίς να καταβάλλεται οποιαδήποτε είδους αμοιβή ή αποζημίωση γι' αυτό.

Η επιλογή αυτή έλαβε χώρα, λαμβάνοντας υπόψη τα κριτήρια, που θέτει η Οδηγία, σύμφωνα με την οποία: «Εάν η ζημιά ενός κατόχου δικαιώματος είναι ελάχιστη, δεν θα πρέπει να γεννάται η υποχρέωση καταβολής αποζημίωσης». Εν προκειμένω, κρίθηκε ότι ο αριθμός των εντυποαναπήρων, στην Ελλάδα και οι εντεύθεν χρήσεις, στις οποίες αυτοί θα προβούν, μέσω της μετατροπής των έργων σε προσβάσιμο μορφότυπο, δεν είναι τέτοιου μεγέθους, ώστε να δικαιολογούν την πρόβλεψη καθεστώτος αμοιβής ή αποζημίωσης υπέρ των εκδοτών ή των δημιουργών. Ωστόσο, στο νομοσχέδιο η άνευ αμοιβής ή αποζημίωσης πρόβλεψη δεν αφορά το σύνολο των έργων. Αφορά τα έργα, που δεν αποτελούν εκπαιδευτικά συγγράμματα. Για την αποζημίωση των δικαιούχων, αναφορικά με τις ρυθμιζόμενες από το παρόν χρήσεις εκπαιδευτικών συγγραμμάτων πρωτοβάθμιας, δευτεροβάθμιας και τριτοβάθμιας εκπαίδευσης, ισχύει ό,τι ισχύει και για τα προοριζόμενα για τους μη επωφελούμενους. Δηλαδή, εκδότες και δημιουργοί αποζημιώνονται για τη χρήση των συγγραμμάτων από εντυποανάπηρους στο δημόσιο εκπαιδευτικό σύστημα, όπως ακριβώς συμβαίνει και για τους μη εντυποανάπηρους.

Την εν λόγω αποζημίωση, είναι γνωστό, την καταβάλλει το κράτος, στο πλαίσιο της συνταγματικά προβλεπόμενης δωρεάν παιδείας και της νομοθετικά προβλεπόμενης δωρεάν παροχής συγγραμμάτων πρωτοβάθμιας, δευτεροβάθμιας και τριτοβάθμιας εκπαίδευσης. Με τον τρόπο αυτόν, αφενός δεν επιβαρύνονται οι δημιουργοί για τη χρήση από εντυποανάπηρους εκπαιδευτικών συγγραμμάτων, αφετέρου δεν επιβαρύνονται οι ίδιοι οι εντυποανάπηροι, με την καταβολή οποιουδήποτε ποσού, ως αμοιβή ή αποζημίωση, για τη χρήση των εν λόγω έργων.

Ως προς τις επιτρεπόμενες χρήσεις, το προτεινόμενο νομοσχέδιο, σύμφωνα με την Οδηγία ορίζει ότι: «Οι αρμόδιοι φορείς μπορεί να παράγουν αντίγραφα σε προσβάσιμο μορφότυπο έργων, στα οποία έχουν νόμιμη πρόσβαση ή να παρουσιάζουν, να καθιστούν διαθέσιμα, να διανέμουν ή να δανείζονται τα εν λόγω αντίγραφα, σε μη κερδοσκοπική βάση, σε επωφελούμενο, δηλαδή, σε εντυποανάπηρο ή άλλο αρμόδιο φορέα, με σκοπό την αποκλειστική χρήση τους από τον επωφελούμενο». Τη δυνατότητα να μπορεί να παράγει αντίγραφο, σε προσβάσιμο μορφότυπο έργου, αποκτά και ο εντυποανάπηρος ή πρόσωπο που ενεργεί για λογαριασμό του, εφόσον ο επωφελούμενος έχει νόμιμη πρόσβαση στο έργο και το αντίγραφο προορίζεται για την ίδια αυτού χρήση. Διευρύνονται, έτσι, οι δυνατότητες χρήσης των έργων υπέρ των εντυποαναπήρων, σε σχέση με το προγενέστερο καθεστώς του νόμου 3057/2002, που περιοριζόταν μόνο στη δυνατότητα αναπαραγωγής.

Περαιτέρω, στο νομοσχέδιο, σύμφωνα με την Οδηγία, προβλέπεται πλέγμα προστατευτικών, για τα έργα και τους δημιουργούς, ρυθμίσεων, με σκοπό την αποτροπή φαινομένων πειρατείας των εν λόγω έργων, που χορηγούνται ψηφιακά, σε αρμόδιους φορείς εντυποαναπήρων, με σκοπό τη μετατροπή τους σε προσβάσιμο για τους εντυποανάπηρους μορφότυπο. Συγκεκριμένα, προβλέπεται ότι: «Οι προσβάσιμοι μορφότυποι να μπορούν να παραχθούν μόνο από έργα, στα οποία οι φορείς και οι εντυποανάπηροι έχουν νόμιμη πρόσβαση». Προβλέπεται, επίσης, οι αρμόδιοι φορείς να λαμβάνουν κατάλληλα μέτρα για την αποτροπή της μη εξουσιοδοτημένης αναπαραγωγής και διάθεσης των έργων, που διαθέτουν, με προσβάσιμο μορφότυπο.

Για να ανταποκριθούν στην υποχρέωσή τους αυτή, που μπορεί να επισύρει σοβαρές ευθύνες, σε περίπτωση παραβίασης, αποσαφηνίζεται στην Αιτιολογική Έκθεση ότι: «Οι αρμόδιοι φορείς μπορούν να λαμβάνουν υπόψη τα πρότυπα και τις κατευθυντήριες οδηγίες, που συντάσσει η Εθνική Βιβλιοθήκη της Ελλάδος, κατά άρθρο 1, παράγραφος 4, περίπτωση ια΄ του νόμου 3149/2003.

Η μνεία αυτή έχει κανονιστική σημασία. Εφόσον οι φορείς ακολουθήσουν τα πρότυπα της Εθνικής Βιβλιοθήκης, τεκμαίρεται ότι εξασφαλίζουν την απαιτούμενη στάθμη προστασίας. Αντιθέτως, εάν επιλέξουν διαφορετικά μέτρα, μέτρα προστασίας, δηλαδή, θα φέρουν και το βάρος της αποδεικτικής διαδικασίας ότι αυτά έχουν την απαιτούμενη πληρότητα και επάρκεια. Με τον τρόπο αυτόν, συμβιβάζεται η πρόβλεψη της Οδηγίας ότι κάθε αρμόδιος φορέας τηρεί τις δικές του πρακτικές ασφαλείας, με την ανάγκη αυξημένης προστασίας από τυχόν μη εξουσιοδοτημένες χρήσεις των έργων.

Σε αντίθεση με τη συνήθη διαχρονικά πρακτική της άνευ επεξεργασίας ενσωματώσεως των διατάξεων των Οδηγιών, με το παρόν σχέδιο νόμου, καταβλήθηκε η προσπάθεια, ώστε οι προβλέψεις της Οδηγίας, οι οποίες, αυτονοήτως, γίνονται σεβαστές και ενσωματώνονται, με πληρότητα, να πλαισιωθούν με διατάξεις οργανωτικού και εκτελεστικού χαρακτήρα, που θα επιτρέψουν την καλύτερη ενσωμάτωση της Οδηγίας, σύμφωνα με την τελεολογία της και, ιδίως, την εφαρμογή της στην πράξη.

Οι νομοθετικές αυτές επιλογές συνιστούν, κατά την άποψή μας, σημαντικές βελτιώσεις, σε σχέση με το προγενέστερο σχέδιο νόμου, που είχε θέσει σε δημόσια διαβούλευση, η προηγούμενη Κυβέρνηση, χωρίς ποτέ αυτό να εισαχθεί προς ψήφιση, καθυστέρηση, για την οποία η χώρα είναι υπόλογη, έναντι των ευρωπαϊκών θεσμών.

Συγκεκριμένα, προς διευκόλυνσή της, εκ μέρους των αρμόδιων φορέων εντυποαναπήρων, μετατροπής των έργων σε προσβάσιμο μορφότυπο, θεσπίζεται η υποχρέωση των εκδοτών να παρέχουν στους εν λόγω φορείς τα αρχεία των έργων, σε ψηφιακή μορφή και όχι σε άλλη δυσχερώς επεξεργάσιμη μορφή. Σε περίπτωση παραβίασης της εν λόγω υποχρέωσης, παρέχεται δικαστική προστασία, με εφαρμογή των σχετικών διατάξεων της Πολιτικής Δικονομίας, που προβλέπουν την καταδίκη του υπόχρεου εκδότη σε χρηματική ποινή. Συγκεκριμένα, κατά το άρθρο 946 του Κώδικα Πολιτικής Δικονομίας, προβλέπεται ότι το δικαστήριο καταδικάζει τον υπόχρεο να εκτελέσει την πράξη και σε περίπτωση, που δεν εκτελέσει, τον καταδικάζει, αυτεπαγγέλτως, σε χρηματική ποινή, έως 50.000 € υπέρ του δανειστή και σε προσωπική κράτηση, έως ένα έτος. Σημειώνεται ότι τόσο η θέσπιση υποχρέωσης των εκδοτών, περί χορήγησης αρχείων σε ψηφιακή μορφή, όσο και η σύνδεση της υποχρέωσης αυτής, με δικονομικό μηχανισμό εξασφάλισης της εφαρμογής της στην πράξη, δεν είχε συμπεριληφθεί στο προηγούμενο σχέδιο νόμου.

Δεύτερον, πέραν των τυφλών και των ατόμων, με προβλήματα όρασης, προτείνεται η ρητή συμπερίληψη των κωφών μεταξύ των επωφελούμενων. Η εν λόγω συμπερίληψη συμβαίνει, σύμφωνα προς το, από δεκαετίας και πλέον, ισχύον ελληνικό θεσμικό πλαίσιο. Η μη συμπερίληψη των κωφών, μεταξύ των επωφελούμενων, επιλογή, η οποία είχε προκριθεί, το 2019, θα αφαιρούσε, αδικαιολόγητα, από τους κωφούς την, από δεκαετίας και πλέον, παρασχεθείσα δυνατότητα ευχερέστερης πρόσβασής τους σε έργα του λόγου. Υπενθυμίζεται ότι από το 2002, με το ν. 3057, ο νομοθέτης έχει επιτρέψει την, χωρίς άδεια και χωρίς αποζημίωση, αναπαραγωγή έργων, υπέρ των τυφλών και κωφαλάλων. Με το παρόν νομοσχέδιο, διευρύνεται το υποκειμενικό πεδίο εφαρμογής σε ό,τι αφορά τα επωφελούμενα πρόσωπα, καθώς, αντί των τυφλών, συμπεριλαμβάνονται όλες οι κατηγορίες εντυποαναπήρων, ενώ διατηρείται η προστατευτική διάταξη υπέρ των κωφών, με την αναγκαία ορολογική διόρθωση του αναχρονιστικού, ανακριβούς και αντιεπιστημονικού όρου πλέον «κωφάλαλου».

Τρίτον, στην Εθνική Βιβλιοθήκη, τηρείται, ήδη, εκ του νόμου, κατάλογος αντιγράφων έργων σε προσβάσιμο μορφότυπο, με το είδος των μορφοτύπων, στους οποίους έχουν αναπαραχθεί τα έργα, καθώς και τον αρμόδιο φορέα, στον οποίο τηρούνται. Την ήδη υφιστάμενη αυτή πρακτική λαμβάνει υπόψη το σχέδιο νόμου, το οποίο ορίζει ότι, προς διευκόλυνση των επωφελούμενων, τηρείται στην Εθνική Βιβλιοθήκη κατάλογος, με το σύνολο των διατεθειμένων έργων, σε προσβάσιμο μορφότυπο, από τον αρμόδιο φορέα, στον οποίο αυτά τηρούνται.

Τέταρτον, εάν και οι δημιουργοί - εκδότες δε θα λαμβάνουν αμοιβή, όπως αναφέρθηκε, θα αποζημιώνονται, ωστόσο, για τις ρυθμιζόμενες χρήσεις των εκπαιδευτικών συγγραμμάτων, σε όλες τις βαθμίδες της εκπαίδευσης και μόνο στη βάση όσων ισχύουν για τα εκπαιδευτικά συγγράμματα τα μη προοριζόμενα για τους εντυποανάπηρους. Στο σημείο αυτό, προηγουμένως, το 2019, δηλαδή, από την προηγούμενη πολιτική ηγεσία είχε προκριθεί η επιλογή να προβλέπεται αποζημίωση για κάθε έργο, εξαρτώντας, ωστόσο, τον τρόπο υπολογισμού της αποζημίωσης από Κοινή Υπουργική Απόφαση. Η έκδοση, ωστόσο, μιας Κοινής Υπουργικής Απόφασης τέτοιου είδους ήταν πρακτικά δυσχερής, καθώς θα ήταν δύσκολο να δημιουργηθεί, εντός εύλογου χρόνου, μηχανισμός υπολογισμού των χρήσεων εκ μέρους των εντυποαναπήρων και, συνακόλουθα, μηχανισμός αποζημίωσης των εκδοτών.

Με την προτεινόμενη ρύθμιση, ακολουθήθηκε η δικαιοπολιτικά ορθότερη λύση της διάκρισης, μεταξύ εκπαιδευτικών και λοιπών συγγραμμάτων.

Για τα μεν πρώτα, προκρίθηκε η επιλογή οι εκδότες να αποζημιώνονται για τη χρήση των έργων τους από τους εντυποανάπηρους μαθητές, φοιτητές, όπως ακριβώς αποζημιώνονται για τους μη εντυποανάπηρους. Η επιλογή αυτή δεν εξαρτά την εφαρμογή της από έκδοση Κοινής Υπουργικής Απόφασης, καθώς ήδη υφίσταται το θεσμικό πλαίσιο κοστολόγησης των εκπαιδευτικών συγγραμμάτων.

Για τα λοιπά έργα λόγου κρίθηκε, σύμφωνα με το πνεύμα της Οδηγίας, ότι η ζημία των εκδοτών θα ήταν μη ουσιώδης και για το λόγο αυτόν δεν υπήχθηκαν σε καθεστώς αποζημίωσης.

Η ανωτέρω παρατήρηση επιτρέπει ένα γενικότερο συμπέρασμα. Όπως κατ' επανάληψη διατείνονται και ορθώς, οι φορείς των ατόμων με αναπηρία, η εξάρτηση της εφαρμογής ενός νομοθετικού κειμένου, ιδίως ενός νομοθετήματος, που άπτεται της άσκησης θεμελιωδών δικαιωμάτων, από την έκδοση Υπουργικών Αποφάσεων, αποδυναμώνει κανονιστικά το κείμενο και συχνά, καταλήγει σε αχρηστία του. Το παραπέμπει, δηλαδή, σε αχρηστία. Εμείς επιλέγουμε το αντίθετο. Αντί να παραπέμπουμε την εφαρμογή του νόμου στις ελληνικές καλένδες, εισάγουμε ένα νομοθέτημα, με την απαιτούμενη κανονιστική πληρότητα, με τις ελάχιστες δυνατές εξουσιοδοτικές διατάξεις, ώστε να μπορεί να εφαρμοστεί, κατά το δυνατόν, αμέσως. Δεν χρειαζόμαστε ούτε ευχολόγια, ούτε άλλες μεταρρυθμίσεις, χωρίς ουσία. Χρειαζόμαστε λιτά και εφαρμόσιμα νομοθετικά κείμενα, που θα επιτυγχάνουν, άμεσα, το σκοπούμενο αποτέλεσμα. Πιστεύουμε ότι η παρούσα νομοθετική πρωτοβουλία αξίζει να τύχει ευρύτερης απήχησης, τόσο κοινοβουλευτικά, όσο και ευρύτερα στην κοινωνία. Είναι καιρός τα ζητήματα της προστασίας και της ισότιμης ένταξης των συνανθρώπων μας με αναπηρίες να γίνουν εφαλτήριο κοινών δράσεων, κοινής στόχευσης και πραγματικής αλληλεγγύης. Αυτός είναι και πρέπει να είναι, κατά τη γνώμη μας, ο συνεκτικός αρμός της κοινωνίας και το μέτρο των πολιτιστικών και πολιτισμικών μας επιτευγμάτων. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε την κυρία Υπουργό. Το λόγο έχει η Εισηγήτρια της Πλειοψηφίας, κυρία Παπακώστα-Παλιούρα.

**ΑΙΚΑΤΕΡΙΝΗ ΠΑΠΑΚΩΣΤΑ-ΠΑΛΙΟΥΡΑ (Εισηγήτρια της Πλειοψηφίας):** Ευχαριστώ, κύριε Πρόεδρε.

Κυρία Υπουργέ, κύριε Πρόεδρε, κυρίες και κύριοι συνάδελφοι, με το παρόν σχέδιο νόμου, ενσωματώνεται στην ελληνική νομοθεσία η Οδηγία 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017, σχετικά με ορισμένες επιτρεπόμενες χρήσεις, ορισμένων προστατευόμενων έργων και άλλων αντικειμένων προστασίας, δυνάμει δικαιωμάτων πνευματικής ιδιοκτησίας και συγγενικών δικαιωμάτων, προς όφελος των τυφλών, των αμβλυώπων και των ατόμων, με άλλα προβλήματα ανάγνωσης εντύπων και για την τροποποίηση της Οδηγίας 2001/29 του Ευρωπαϊκού Κοινοβουλίου, για την εναρμόνιση ορισμένων πτυχών του δικαιώματος του δημιουργού και συγγενικών δικαιωμάτων στην κοινωνία της πληροφορίας.

Σκοπός του σχεδίου νόμου είναι η εναρμόνιση της ελληνικής νομοθεσίας με την Οδηγία 2017/1564. Οι ρυθμίσεις της Οδηγίας αυτής αντιστοιχούν στις διατάξεις της Συνθήκης ΠΟΔΙ, Συνθήκη του Μαρακές, με στόχο τη βελτίωση της διαθεσιμότητας και των διασυνοριακών ανταλλαγών ορισμένων προστατευόμενων έργων και άλλων αντικειμένων προστασίας, σε προσβάσιμο μορφότυπο, προς όφελος των τυφλών, των αμβλυώπων, και των ατόμων με άλλα προβλήματα ανάγνωσης εντύπων.

Με αυτόν τον τρόπο, εισάγεται η υποχρεωτική εξαίρεση, σε ορισμένες εξουσίες δικαιωμάτων πνευματικής ιδιοκτησίας και συγγενικών δικαιωμάτων, όπως αυτά έχουν εναρμονιστεί από το Δίκαιο της Ένωσης.

Συγκεκριμένα, η Οδηγία επιτρέπει, χωρίς την άδεια δημιουργού και χωρίς αμοιβή, οι αρμόδιοι φορείς εντυποαναπήρων να παράγουν αντίγραφα, σε προσβάσιμο μορφότυπο έργων, στα οποία έχουν νόμιμη πρόσβαση ή να παρουσιάζουν, να καθιστούν διαθέσιμα, να διανέμουν ή να δανείζουν τα εν λόγω αντίγραφα, σε μη κερδοσκοπική βάση σε επωφελούμενο εντυποανάπηρο ή άλλον αρμόδιο φορέα, με σκοπό την αποκλειστική χρήση τους από επωφελούμενο. Τη δυνατότητα να μπορεί να παράγει αντίγραφο σε προσβάσιμο μορφότυπο έργου αποκτά και ο επωφελούμενος ή πρόσωπο, που ενεργεί για λογαριασμό του, εφόσον ο επωφελούμενος έχει νόμιμη πρόσβαση στο έργο και το αντίγραφο προορίζεται για την ιδία αυτού χρήση. Προβλέπονται, δηλαδή, πλείονες επιτρεπόμενες χρήσεις ορισμένων προστατευόμενων έργων και άλλων αντικειμένων προστασίας, προς όφελος τυφλών, αμβλυώπων και ατόμων με άλλα προβλήματα ανάγνωσης εντύπων. Η δέσμη μέτρων, που εισάγονται, είναι σύστοιχες με την τελεολογία του Συντάγματος και του Χάρτη Θεμελιωδών Δικαιωμάτων, που κατοχυρώνουν το δικαίωμα των ατόμων με αναπηρία, στην πλήρη κοινωνική και επαγγελματική ένταξη και συμμετοχή, με όρους ισότητας και δικαιολογούν τη λήψη θετικών μέτρων υπέρ τους.

Στο πλαίσιο αυτό, προβλέπεται η μετατροπή των έργων, σε μορφότυπο προσβάσιμο, στα άτομα με αναπηρία, χωρίς άδεια του δημιουργού και χωρίς αμοιβή, ενώ καθιερώνεται η υποχρέωση των εκδοτών, που διαθέτουν έργα, σε ψηφιακή μορφή, να τα παρέχουν για να γίνει η ως άνω μετατροπή, αντιστοίχως, όμως, λαμβάνεται πρόνοια για την προστασία των νόμιμων συμφερόντων των δικαιούχων δικαιωμάτων πνευματικής ιδιοκτησίας και συγγενικών δικαιωμάτων, ιδίως με τη λήψη προληπτικών και αποτρεπτικών μέτρων προς αποκλεισμό της παράνομης αναπαραγωγής και διάθεσης των έργων. Έτσι, τίθεται, ως θεμελιώδης προϋπόθεση της μετατροπής σε προσβάσιμο μορφότυπο, η προηγούμενη νόμιμη πρόσβαση στο έργο και επιβάλλεται η υποχρέωση στους αρμόδιους φορείς να λαμβάνουν κατάλληλα μέτρα αποτροπής της μη εξουσιοδοτημένης αναπαραγωγής, διανομής, παρουσίασης ή διάθεσης στο κοινό αντιγράφων έργων σε προσβάσιμο μορφότυπο.

Ορισμένες από τις εισαγόμενες, με το παρόν σχέδιο νόμου, ρυθμίσεις περιλαμβάνονται, ήδη, στην υπ’ αριθμ. 58546/2007 Υπουργική Απόφαση, με την οποία ρυθμίζονταν τα ζητήματα αναπαραγωγής, προς όφελος τυφλών και κωφαλάλων. Με την ενσωμάτωση της Οδηγίας 2017/1564, το ζήτημα ρυθμίζεται πλέον, συνολικά και ενιαία, για λόγους συστηματικής συνοχής, σε ένα άρθρο, είτε στο άρθρου 28α του νόμου 2121/1993. Προκειμένου να καταστεί, λοιπόν, ευχερής η αντιστοίχιση με τα άρθρα της Οδηγίας, το σχέδιο νόμου διαρθρώνεται σε πλείονα άρθρα, ως κατωτέρω, τα οποία, όμως, συγκροτούν εν συνόλω, το άρθρο 28 Α΄ του νόμου 2121/1993.

Ειδικότερα, μεταξύ άλλων, παρέχεται η δυνατότητα, όχι μόνο σε αρμόδιους φορείς, αλλά και σε επωφελουμένους ή πρόσωπα, που ενεργούν για λογαριασμό επωφελούμενου, χωρίς άδεια του δημιουργού του έργου και χωρίς αμοιβή, να διενεργούν κάθε πράξη, που είναι αναγκαία, προκειμένου να μπορούν να παράγουν αντίγραφο, σε προσβάσιμο μορφότυπο έργου, το οποίο προορίζεται για αποκλειστική χρήση από τους ιδίους. Προβλέπεται ότι κάθε αντίγραφο, σε προσβάσιμο μορφότυπο, πρέπει να πληροί την προϋπόθεση του σεβασμού της ακεραιότητας του έργου, λαμβανομένων υπόψη των αλλαγών, που απαιτούνται, προκειμένου το έργο να καταστεί προσβάσιμο σε διαφορετικό μορφότυπο και τα λοιπά. Καθορίζονται οι υποχρεώσεις των αρμοδίων φορέων, στην περίπτωση, που προβαίνουν στις ανωτέρω πράξεις. Διευκρινίζεται ότι δικαιούχοι λαμβάνουν την ίδια αποζημίωση για τις ρυθμιζόμενες από τις διατάξεις του υπό ψήφιση σχέδιο νόμου χρήσης εκπαιδευτικών συγγραμμάτων πρωτοβάθμιας, δευτεροβάθμιας και τριτοβάθμιας εκπαίδευσης, με αυτήν, που λαμβάνουν, για χρήσεις ίδιων συγγραμμάτων, οι μη επωφελούμενοι. Επιτρέπεται η αναπαραγωγή, παρουσίαση και διάθεση έργου στο κοινό, χωρίς άδεια του δικαιούχου και χωρίς αμοιβή, προς όφελος των κωφών, όταν οι χρήσεις αυτές συνδέονται άμεσα με την αναπηρία τους και δεν έχουν εμπορικό χαρακτήρα, στο βαθμό, που απαιτείται, λόγω της αναπηρίας αυτής.

Πιο συγκεκριμένα, επί των βασικών άρθρων. Με το άρθρο 3, προστίθεται η παράγραφος 1, στο άρθρο 28α του ν. 2121/1993, η οποία περιέχει ειδικούς ορισμούς για τους σκοπούς του άρθρου 28α του ως άνω νόμου.

Ως έργο, όπως ορίζεται στο άρθρο 2, στοιχείο 1 της Οδηγίας, θεωρείται κάθε έργο, υπό μορφή βιβλίου, περιοδικού επιστημονικού ή άλλου, εφημερίδας ή άλλου είδους εντύπου και σημειογραφία, στην οποία συμπεριλαμβάνονται οι παρτιτούρες. Επίσης, στην έννοια του έργου περιλαμβάνονται και εικονογραφήσεις, που περιέχονται, στα ως άνω έργα. Το έργο μπορεί να είναι ενσωματωμένο στα ως άνω έργα και σε οποιοδήποτε μέσο και να έχει οποιαδήποτε μορφή, συμπεριλαμβανομένης της ψηφιακής και ηχητικής, όπως τα ακουστικά βιβλία. Θα πρέπει να έχει νομίμως δημοσιευθεί ή καταστεί με άλλον τρόπο νόμιμα διαθέσιμο στο κοινό. Δεδομένου ότι το πεδίο εφαρμογής της εξαίρεσης περιλαμβάνει και έργα σε ηχητική μορφή, όπως τα ακουστικά βιβλία, η εξαίρεση ισχύει αναλογικά και για τα συγγενικά δικαιώματα, δυνάμει και του άρθρου 52, στοιχείο β΄ του ν. 2121/1993.

Ακολούθως, δίνεται ο ορισμός της έννοιας του «επωφελουμένου», ο οποίος προτιμήθηκε αντί του όρου «δικαιούχος» της Οδηγίας. Ο όρος αυτός προτιμήθηκε, καθότι, αφενός αποτυπώνει καλύτερα τον αντίστοιχο αγγλικό όρο της Οδηγίας και αφετέρου, διότι με τον τρόπο αυτόν, αποφεύγεται η σύγχυση με τον όρο «δικαιούχος», όπως αυτός χρησιμοποιείται στους νόμους 2121/1993 και 4481/2017 και αναφέρεται σε οποιοδήποτε πρόσωπο ή οντότητα κατέχει δικαίωμα πνευματικής ιδιοκτησίας ή συγγενικό δικαίωμα.

Στους επωφελούμενους περιλαμβάνονται και τα πρόσωπα με προβλήματα όρασης. Κρίθηκε ότι ο όρος «αμβλυωπία», με τον οποίο αποδόθηκε στην ελληνική μετάφραση της Οδηγίας 2017/1564 ο όρος «visual impairment», περιορίζει αδικαιολόγητα τον ορισμό του επωφελουμένου, καθώς αναφέρεται σε ένα μόνο συγκεκριμένο πρόβλημα όρασης «ελαττωμένη οπτική οξύτητα του ενός ή και των δύο οφθαλμών» και όχι στο συνολικό πεδίο εφαρμογής, που εμπίπτει, στον προστατευτικό σκοπό της Οδηγίας.

Για τον λόγο αυτόν, χρησιμοποιήθηκε ο ορθότερος και ευρύτερος, κατά περιεχόμενο, όρος «προβλήματα όρασης».

Στη συνέχεια, ορίζεται το αντίγραφο σε προσβάσιμο μορφότυπο. Στους προσβάσιμους μορφοτύπους περιλαμβάνονται, ενδεικτικά, η γραφή Braille, τα μεγάλα τυπογραφικά στοιχεία, τα προσαρμοσμένα ηλεκτρονικά βιβλία (e-books), τα ακουστικά βιβλία και οι ραδιοφωνικές μεταδόσεις.

Τέλος, ορίζεται ο «αρμόδιος φορέας», όρος που προτιμήθηκε αντί της «εξουσιοδοτημένης οντότητας», δεδομένου ότι, εν προκειμένω, δεν πρόκειται περί φορέα ή οντότητας, που εξουσιοδοτείται από κάποιον. Κάτι τέτοιο θα προϋπέθετε προληπτικό έλεγχο, ο οποίος δεν είναι επιτρεπτός, σύμφωνα με την Οδηγία 2017/1564 και θα δυσχέραινε τη λειτουργικότητα και την αποτελεσματικότητα της ρύθμισης. Εξάλλου, ο όρος χρησιμοποιείτο και στο προηγούμενο νομοθετικό καθεστώς.

Πρόκειται για φορέα, που εξουσιοδοτείται ή αναγνωρίζεται από το κράτος - μέλος, για να παρέχει εκπαίδευση, επιμόρφωση, προσαρμοσμένη ανάγνωση ή πρόσβαση σε πληροφορίες σε μη κερδοσκοπική βάση, ενώ μπορεί να είναι ακόμη και δημόσιος ή Μη Κερδοσκοπικός Οργανισμός, που παρέχει αυτές τις υπηρεσίες στους επωφελούμενους, ως μία από τις κύριες δραστηριότητες του, ως θεσμική υποχρέωση, στο πλαίσιο της δημοσίου συμφέροντος αποστολής του, όπως οι βιβλιοθήκες, τα εκπαιδευτικά ιδρύματα και άλλοι μη κερδοσκοπικοί οργανισμοί - δημόσιοι ή ιδιωτικοί - που εξυπηρετούν επωφελούμενους.

Επισημαίνεται ότι ο όρος «αρμόδιος φορέας» δεν περιλαμβάνει τα φυσικά πρόσωπα.

Με το άρθρο 4, προστίθενται οι παράγραφοι 2, 3 και 4, στο άρθρο 28Α του ν.2121 του 1993. Με την παράγραφο 2 του νέου άρθρου 28Α, παρέχεται, πλέον, η δυνατότητα όχι μόνο σε αρμόδιους φορείς, αλλά και σε επωφελούμενους να προβαίνουν σε ορισμένες χρήσεις.

Συγκεκριμένα, οι επωφελούμενοι μπορούν, χωρίς άδεια του δημιουργού του έργου και χωρίς αμοιβή, να διενεργούν κάθε πράξη, που είναι αναγκαία, προκειμένου να μπορούν να παράγουν αντίγραφο, σε προσβάσιμο μορφότυπο έργου, στο οποίο έχουν νόμιμη πρόσβαση και το οποίο προορίζεται για αποκλειστική χρήση από τους ίδιους. Στις ίδιες ενέργειες επιτρέπεται να προβαίνει και τρίτο φυσικό πρόσωπο, που ενεργεί, για λογαριασμό επωφελουμένου.

Οι αρμόδιοι φορείς μπορούν να διενεργούν κάθε πράξη, που είναι αναγκαία, προκειμένου, όχι μόνο να παράγουν αντίγραφο έργου, σε προσβάσιμο μορφότυπο, στο οποίο έχουν νόμιμη πρόσβαση, αλλά και να παρουσιάζουν, να καθιστούν διαθέσιμο, να διανέμουν ή να δανείζουν το εν λόγω αντίγραφο, είτε σε επωφελούμενο, είτε σε άλλον αρμόδιο φορέα, για μη κερδοσκοπικό σκοπό και για την αποκλειστική χρήση του από τον επωφελούμενο.

Η παραγωγή αντιγράφων σε προσβάσιμο μορφότυπο και η χρήση του, σύμφωνα με τους όρους του παρόντος, είναι δυνατή μόνο για έργα, στα οποία οι επωφελούμενοι ή οι αρμόδιοι φορείς έχουν νόμιμη πρόσβαση. Στην έννοια της νόμιμης πρόσβασης περιλαμβάνονται, ενδεικτικά, η απόκτηση του έργου, μέσω σύμβασης πώλησης, δωρεάς ή νόμιμης κτήσης εν γένει του έργου, στην οποία περιλαμβάνεται και η νόμιμη μεταφόρτωση του έργου από το διαδίκτυο. Εάν η πρόσβαση στο έργο δεν είναι νόμιμη, τότε η παραγωγή αντίγραφου του έργου σε προσβάσιμο μορφότυπο συνιστά, αυτονοήτως και αυτή, παραβίαση του δικαιώματος πνευματικής ιδιοκτησίας.

Σύμφωνα με την παράγραφο 3 του νέου άρθρου 28Α, δεν επιτρέπεται συμφωνία αντίθετη προς τις παραπάνω θεμελιώδεις ρυθμίσεις. Συμβατική διάταξη, που αποσκοπεί να εμποδίσει ή να περιορίσει την εφαρμογή της ως άνω εξαιρετικής πρόβλεψης, δεν επιτρέπεται. Εισάγεται, δηλαδή, αναγκαστικό δίκαιο προς το σκοπό προστασίας των επωφελούμενων ατόμων με αναπηρία και αποφυγής πάσης φύσεως καταστρατηγήσεων.

Στην παράγραφο 4 του νέου άρθρου 28Α, προβλέπεται, επίσης, ότι κατά την παραγωγή αντιγράφου, σε προσβάσιμο μορφότυπο, δεν πρέπει να θίγεται η ακεραιότητα του έργου, λαμβανομένων δεόντως υπόψη των αλλαγών, που απαιτούνται, προκειμένου το έργο να καταστεί προσβάσιμο σε διαφορετικό μορφότυπο.

Εκτός από τις αλλαγές, που ενδέχεται να απαιτούνται, για τη μετατροπή ή την προσαρμογή του έργου, προκειμένου για την παραγωγή αντίγραφου σε προσβάσιμο μορφότυπο, επιτρεπτές είναι και οι αλλαγές, που ενδέχεται να απαιτούνται, όταν ο μορφότυπος ενός έργου ή αντικείμενου προστασίας είναι μεν ήδη προσβάσιμος από ορισμένους επωφελούμενους, όχι όμως από άλλους, λόγω διαφορετικής αναπηρίας ή ανικανότητας ή λόγω διαφορετικού βαθμού αυτού του είδους της αναπηρίας ή ανικανότητας και απαιτείται περαιτέρω μετατροπή ή προσαρμογή κατάλληλου μορφότυπου.

Με το άρθρο 5, προστίθεται η παράγραφος 5, στο άρθρο28Α, στην οποία προβλέπεται η διασυνοριακή ανταλλαγή αντιγράφων, μεταξύ κρατών - μελών της Ε.Ε..

Πιο συγκεκριμένα, ορίζεται ότι επιτρέπεται στον αρμόδιο φορέα, χωρίς την άδεια του δημιουργού του έργου και χωρίς αμοιβή, να εκτελεί τις πράξεις της περίπτωσης β’ της παραγράφου 2, για λογαριασμό επωφελουμένου ή άλλου αρμόδιου φορέα, που είναι εγκατεστημένος σε άλλο κράτος - μέλος της Ε.Ε.. Επιτρέπεται, ακόμη, σε επωφελούμενο ή σε αρμόδιο φορέα να αποκτά ή να έχει πρόσβαση σε αντίγραφο έργου, σε προσβάσιμο μορφότυπο, από αρμόδιο φορέα, εγκατεστημένο σε άλλο κράτος - μέλος Ε.Ε..

Αναφορικά δε, με το διασυνοριακό χαρακτήρα της ρύθμισης, σε σχέση με τρίτες χώρες, που είναι συμβαλλόμενα μέρη της Συνθήκης του Μαρακές, επισημαίνεται η ύπαρξη του Κανονισμού 2017/1563 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017, για τη διασυνοριακή ανταλλαγή, μεταξύ της Ένωσης και τρίτων χωρών, αντιγράφων, σε προσβάσιμο μορφότυπο, ορισμένων προστατευόμενων έργων και άλλων αντικειμένων προστασίας, δυνάμει δικαιωμάτων πνευματικής ιδιοκτησίας και συγγενικών δικαιωμάτων προς όφελος των τυφλών, των αμβλυώπων ή ατόμων με άλλα προβλήματα ανάγνωσης εντύπων, δυνάμει του οποίου ο ανωτέρω περιορισμός επεκτείνεται αυτομάτως και στις διασυνοριακές σχέσεις, μεταξύ Ελλάδας και τρίτων χωρών, που έχουν κυρώσει τη Συνθήκη του Μαρακές. Η Συνθήκη του Μαρακές επιβάλλει ορισμένες υποχρεώσεις όσον αφορά στην ανταλλαγή αντιγράφων, σε προσβάσιμο μορφότυπο, μεταξύ στη Ε.Ε. και τρίτων χωρών, που είναι συμβαλλόμενα μέρη της Συνθήκης.

Τα μέτρα, που λαμβάνονται από την Ένωση, για την εκπλήρωση των εν λόγω υποχρεώσεων, περιέχονται στον Κανονισμό 2017/1563 και πρέπει να ερμηνεύονται σε συνδυασμό με την Οδηγία 2017/1564. Δεδομένης της αμέσου ισχύος και του δεσμευτικού χαρακτήρα των ρυθμίσεων του Κανονισμού σε όλη την Ε.Ε., καθώς και της συνακόλουθης μη επανάληψης των ανωτέρω ρυθμίσεων, σε εθνικές, νομοθετικές και κανονιστικές πράξεις, οι διατάξεις του Κανονισμού δεν περιλαμβάνονται στο παρόν σχέδιο νόμου.

Όσον αφορά στο άρθρο 6, προστίθενται παράγραφοι 6, 7 και 8 στο άρθρο 28Α και ρυθμίζει τις υποχρεώσεις των αρμόδιων φορέων, σε περίπτωση που εκτελούν τις προβλεπόμενες, στις παραγράφους 2 και 5, πράξεις. Οι υποχρεώσεις αυτές τίθενται για τη βελτίωση της διαθεσιμότητας των αντιγράφων, σε προσβάσιμο μορφότυπο, την αποτροπή απαγορευμένων διαδόσεων προστατευόμενων έργων ή άλλων αντικειμένων προστασίας και για την προστασία των δικαιούχων. Ειδικότερα, σε περίπτωση που ο αρμόδιος φορέας εκτελεί τις προβλεπόμενες, στις παραγράφους 2 και 5 πράξεις, οφείλει να θεσπίζει και να τηρεί πρακτικές, προκειμένου να εξασφαλίζεται ότι διανέμει, παρουσιάζει και καθιστά διαθέσιμα αντίγραφα έργων, σε προσβάσιμο μορφότυπο, σε επωφελούμενους ή σε άλλους αρμόδιους φορείς, ότι λαμβάνει κατάλληλα μέτρα, για να αποτρέψει τη μη εξουσιοδοτημένη αναπαραγωγή, διανομή, παρουσίαση ή διάθεση στο κοινό αντιγράφων έργων, σε προσβάσιμο μορφότυπο, καθώς και ότι επιδεικνύει την προσήκουσα επιμέλεια και διατηρεί αρχεία, σχετικά με τη διαχείριση έργων και των αντιγράφων τους σε προσβάσιμο μορφότυπο.

Σε κάθε περίπτωση, οι αρμόδιοι φορείς δύνανται να λαμβάνουν υπόψη τα πρότυπα και τις κατευθυντήριες Οδηγίες, που έχει συντάξει η Εθνική Βιβλιοθήκη της Ελλάδος. Επίσης, θα πρέπει οι αρμόδιος φορέας να δημοσιεύει και να επικαιροποιεί στον ιστότοπό του ή και με άλλους τρόπους, διαδικτυακά ή μη, πληροφορίες για τον τρόπο, με τον οποίο συμμορφώνεται με τις υποχρεώσεις του αυτές. Ο αρμόδιος φορέας οφείλει να παρέχει σε προσβάσιμη μορφή σε επωφελούμενους άλλους αρμόδιους φορείς ή δικαιούχους, κατόπιν σχετικού αιτήματός τους, τον κατάλογο των έργων των οποίων έχει αντίγραφα, σε προσβάσιμο μορφότυπο, καθώς και τους μορφότυπους αυτούς, όπως και την επωνυμία και τα στοιχεία επικοινωνίας των αρμόδιων φορέων, με τους οποίους έχει ανταλλάξει αντίγραφα έργων, σε προσβάσιμο μορφότυπο, σύμφωνα με τις παραγράφους 2 και 5.

Το πλέγμα των παραπάνω ρυθμίσεων διασφαλίζει την προστασία των δικαιωμάτων και νομίμων συμφερόντων των δικαιούχων, δικαιωμάτων πνευματικής ιδιοκτησίας και συγγενικών δικαιωμάτων.

Όσον αφορά στην παράγραφο 7, θεσπίζεται η υποχρέωση των εκδοτών να παρέχουν στους αρμόδιους φορείς, σε ψηφιακή μορφή, τα αρχεία έργων, υπό την προϋπόθεση ότι αυτοί τα τηρούν σε ψηφιακή μορφή. Πρόκειται περί ρύθμισης, η οποία προϋπήρχε, εντάσσεται, πλήρως, στην τελεολογία της Οδηγίας και διατηρήθηκε, προκειμένου να ενισχυθεί η αποτελεσματικότητα της εφαρμογής των προβλέψεων του παρόντος και να διευκολυνθούν οι επωφελούμενοι. Προκειμένου η ρύθμιση να μην παραμείνει ατελής και να καταστεί ευχερέστερη η πρακτική της εφαρμογή, αποσαφηνίζεται ότι, σε περίπτωση μη συμμόρφωσης των εκδοτών, εφαρμόζεται η διάταξη του άρθρου 946 του Κώδικα Πολιτικής Δικονομίας, που προβλέπει ότι, εάν ο οφειλέτης δεν εκπληρώνει την υποχρέωσή του να επιχειρήσει πράξη, που δεν μπορεί να γίνει από τρίτο πρόσωπο και η επιχείρησή της εξαρτάται, αποκλειστικά, τη βούληση του οφειλέτη, το δικαστήριο τον καταδικάζει να εκτελέσει την πράξη και στην περίπτωση, που δεν την εκτελέσει, τον καταδικάζει, αυτεπαγγέλτως, σε χρηματική ποινή, έως 50.000 €, υπέρ του δανειστή και σε προσωπική κράτηση έως ένα έτος.

Η ενδεικτική απαρίθμηση ενδεικνύει ότι οι αρμόδιοι φορείς διατηρούν και κάθε άλλη αξίωση, που παρέχει το κοινό δίκαιο, εφόσον συντρέχουν σχετικές προϋποθέσεις.

Όσον αφορά στην παράγραφο 8, προβλέπεται ότι η Εθνική Βιβλιοθήκη τηρεί κατάλογο αντιγράφων.

**ΙΩΑΝΝΗΣ ΑΝΔΙΑΝΟΣ (Αντιπρόεδρος της Επιτροπής):** Κύρια συνάδελφε, θα σας παρακαλούσα να συντομεύσετε την Εισήγησή σας.

**ΑΙΚΑΤΕΡΙΝΗ ΠΑΠΑΚΩΣΤΑ-ΠΑΛΙΟΥΡΑ (Εισηγήτρια** **της Πλειοψηφίας):** Κυρίες και κύριοι συνάδελφοι, είμαστε πλήρως ευαισθητοποιημένοι στο να προχωρήσουμε σε αυτό το σημαντικό βήμα για ένα ευαίσθητο κομμάτι της κοινωνίας μας και να συμβάλουμε σε μια ζωή, με περισσότερες παροχές και δυνατότητες πρόσβασης στην εκπαίδευση, στην πολιτισμική και πολιτιστική μας κληρονομιά, χωρίς κάποια κομμάτια της ευρωπαϊκής, αλλά και της ημεδαπής νομοθεσίας να αποτελούν τροχοπέδη.

Σ' αυτό το σημείο, θα ήθελα να τονίσω, πως σύμφωνα με επιστημονικές μελέτες, οι ιδιαίτερες αδυναμίες, που παρουσιάζουν τα άτομα με προβλήματα όρασης ή ακοής, δεν συνδέονται μόνο με την τυφλότητα ή την έλλειψη ακοής, αλλά αποδίδονται, κυρίως, και σε οικογενειακούς και κοινωνικούς παράγοντες.

Πιο συγκεκριμένα, στο επίπεδο μόρφωσης της οικογένειας, στο αν υποστηρίχτηκε έγκαιρα από το κράτος, στο αν το παιδί δέχτηκε ή όχι πολυαισθητηριακά, πολυεπίπεδα ερεθίσματα, στον τρόπο ζωής του και στο πώς αντιμετωπίστηκε από τον κοινωνικό του περίγυρο.

Πρέπει, όμως, να επισημάνουμε, πως η έλλειψη όρασης ή ακοής μπορεί να μην επηρεάζουν την προσωπικότητα ενός ατόμου, σίγουρα, όμως, επιβραδύνουν την εξέλιξή του και ειδικά, αν δεν του δοθεί η κατάλληλη εκπαίδευση. Αναμφίβολα, για ορισμένες καθημερινές αδυναμίες σε ατομικές και κοινωνικές δεξιότητες, μερίδιο ευθύνης φέρουν και οι βλέποντες.

Με βάση τα παραπάνω, οι τυφλοί, οι αμβλύωπες ή τα άτομα με άλλα προβλήματα ανάγνωσης εντύπων και οι κωφοί εξακολουθούν να αντιμετωπίζουν πολλούς φραγμούς όσον αφορά στην πρόσβαση σε βιβλία και άλλο έντυπο υλικό. Σας ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε πολύ την Εισηγήτρια της Πλειοψηφίας.

Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας):** Ευχαριστώ πολύ, κύριε Πρόεδρε.

Κυρίες και κύριοι συνάδελφοι, ερχόμαστε σήμερα να συζητήσουμε την ενσωμάτωση της Οδηγίας 1564 / 2017 του Ευρωπαϊκού Κοινοβουλίου στην εθνική μας νομοθεσία, σχετικά με τις επιτρεπόμενες χρήσεις πνευματικών έργων προς όφελος τυφλών, αμβλυώπων και των ατόμων με άλλα προβλήματα ανάγνωσης.

Ουσιαστικά, σκοπός του παρόντος σχεδίου νόμου είναι η εναρμόνιση του 2121/1993, με την πιο πρόσφατη Ευρωπαϊκή Οδηγία, που τροποποιεί την παλαιότερη Οδηγία 29/2001 και οι ρυθμίσεις της νέας Οδηγίας 1564/2017, που καλούμαστε να ενσωματώσουμε, σήμερα, αντιστοιχούν στις διατάξεις της Συνθήκης του Παγκόσμιου Οργανισμού Πνευματικής Ιδιοκτησίας, γνωστότερης με τον τίτλο «Συνθήκη του Μαρακές».

Η Συνθήκη του Μαρακές τέθηκε σε ισχύ, στις 30 Σεπτεμβρίου του 2016. Στις 13 Σεπτεμβρίου του 2017, η Οδηγία 1564/2017 εισήγαγε στο δίκαιο της Ε.Ε. τις συγκεκριμένες εξαιρέσεις στους κανόνες δικαιωμάτων πνευματικής ιδιοκτησίας, σε συμφωνία με τη Συνθήκη. Στις 15 Φεβρουαρίου του 2018, η απόφαση 254/2018 του Συμβουλίου ενέκρινε τη σύναψη της Συνθήκης και η πλήρης έγκριση ολοκληρώθηκε, στις 12 Οκτωβρίου του 2018.

Η Κυβέρνηση του ΣΥ.ΡΙΖ.Α. κατάρτισε σχετικό σχέδιο νόμου για την ενσωμάτωση της Οδηγίας, που δόθηκε σε δημόσια διαβούλευση, την πρώτη εβδομάδα του Φεβρουαρίου του 2019, τέσσερις μήνες μετά. Όμως, οι εκλογές δεν επέτρεψαν τότε στην Υπουργό, να φέρει στη Βουλή προς ψήφιση τη νομοθετική ρύθμιση του Υπουργείου.

Αυτά για την ιστορία, για τα βήματα, που προηγήθηκαν, προκειμένου να φτάσουμε στο σημερινό προς συζήτηση νομοσχέδιο, που καθορίζει τους όρους, σύμφωνα με τους οποίους, οι αρμόδιοι φορείς εντυποαναπήρων δύνανται να παράγουν αντίγραφα σε προσβάσιμο μορφότυπο έργων, στα οποία έχουν νόμιμη πρόσβαση.

Καθορίζονται, επίσης, οι όροι για να παρουσιάζουν, να καθιστούν διαθέσιμα, να διανέμουν, να δανείζουν τα εν λόγω αντίγραφα σε μη κερδοσκοπική βάση, σε εντυποανάπηρους ή άλλο αρμόδιο φορέα, με σκοπό την αποκλειστική χρήση τους από τους επωφελούμενους.

Σύμφωνα με το νόμο, αντίγραφο δύναται να παράγει και ο ίδιος ο ενδιαφερόμενος εντυποανάπηρος ή πρόσωπο, που ενεργεί για λογαριασμό του, εφόσον ο επωφελούμενος έχει νόμιμη πρόσβαση στο έργο και το αντίγραφο προορίζεται για την ιδία αυτού χρήση.

Κυρίες και κύριοι συνάδελφοι, η ενσωμάτωση της Οδηγίας είναι, πράγματι, ένα βήμα, που ενισχύει το δικαίωμα των ατόμων με αναπηρία στην περαιτέρω κοινωνική και επαγγελματική τους ένταξη και συμμετοχή τους, με όρους ισότητας. Είναι απαραίτητη η θέσπιση μέτρων εκ μέρους της Πολιτείας, υπέρ των ανάπηρων πολιτών, με τελικό στόχο, όχι μόνο την περισσότερη ένταξη, αλλά με τελικό στόχο την πλήρη ένταξη.

Αυτό αναγνωρίζεται και στο Σύνταγμα μας, στο άρθρο 4 παρ. 1, όπου δηλώνεται η ισότητα των Ελλήνων έναντι των νόμων, αλλά ιδίως στο άρθρο 21 του Συντάγματος, παρ. 3 και παρ. 6, όπου διατυπώνεται, με σαφήνεια, ότι τα άτομα με αναπηρία έχουν δικαίωμα να απολαμβάνουν μέτρων, που εξασφαλίζουν την αυτονομία τους, την επαγγελματική τους ένταξη και τη συμμετοχή τους στην πολιτική, κοινωνική και οικονομική ζωή της χώρας. Όμοια, θετικές διακρίσεις και λήψεις μέτρων υπέρ των ατόμων με αναπηρίες προβλέπονται και στο Χάρτη Θεμελιωδών Δικαιωμάτων της Ε.Ε., στα άρθρα 21 και 26.

Καλούμαστε, λοιπόν, κυρίες και κύριοι συνάδελφοι, να συζητήσουμε και να νομοθετήσουμε, σχετικά με το σημαντικό αποκλεισμό των συμπολιτών μας, ατόμων με ειδικές ανάγκες, τυφλών, αμβλυώπων και ατόμων με άλλα προβλήματα ανάγνωσης εντύπων. Μπορεί αυτός ο αποκλεισμός να μην είναι τόσο κραυγαλέος και τόσο αντιληπτός από το ευρύ κοινό, όπως είναι, για παράδειγμα, η απουσία μιας ράμπας για ένα αμαξίδιο ή η απουσία και ο κακός σχεδιασμός ενός οδηγού όδευσης τυφλών στα ελληνικά πεζοδρόμια, αλλά αυτό δε σημαίνει ότι δεν είναι το ίδιο σημαντικός.

Ως βασική αρχή, σε τέτοιες συζητήσεις θα πρέπει να εκλαμβάνεται η θεώρηση του δικαιώματος, ως δυνατότητα. Τη δυνατότητα άσκησης του δικαιώματος καλούμαστε να ενισχύσουμε, ως εκπρόσωποι του ελληνικού λαού. Είναι υποχρέωση της πολιτείας η εν γένει εξασφάλιση της δυνατότητας άσκησης των δικαιωμάτων. Κάτι για το οποίο έχουμε έρθει, πολλές φορές, σε αντιπαράθεση και σε σύγκρουση με τις πολιτικές της Ν.Δ.. Έχουμε σοβαρά παραδείγματα διαφωνιών. Έχουμε στα εργασιακά δικαιώματα, έχουμε στα δικαιώματα και στα ζητήματα ταυτότητας φύλου, έχουμε διαφωνίες στο σεβασμό των δικαιωμάτων εκ μέρους των αστυνομικών αρχών, αλλά και στα δικαιώματα των ίδιων των αστυνομικών.

Στο συγκεκριμένο θέμα, που συζητάμε, φαίνεται να υπάρχει, καταρχήν, ομοφωνία. Μια καλοδεχούμενη, επί της αρχής ομοφωνία, ότι η μη πρόσβαση ατόμων με ειδικές ανάγκες, τυφλών, αμβλυώπων και ατόμων με άλλα προβλήματα ανάγνωσης σε πολιτιστικά αγαθά, συνιστά αποκλεισμό, που έχει πολλαπλές επιπτώσεις, στην κοινωνική ζωή και στην ποιότητα ζωής των ατόμων. Στη δυνατότητα να επικοινωνήσει και να αλληλοεπιδράσει ουσιαστικά, όχι μόνο με το άμεσο κοινωνικό του περιβάλλον. Αν βάλουμε στην εξίσωση και το διαδίκτυο και τα μέσα κοινωνικής δικτύωσης, έχει να κάνει με ολόκληρο τον κόσμο. Ο ανθρώπινος πολιτισμός, λογοτεχνία, το θέατρο, η ποίηση, η μουσική, είναι αγαθά, που ψυχαγωγούν, που επιτρέπουν τη διασκέδαση, που διευκολύνουν την αναμέτρηση του ανθρώπου με το βάρος της ύπαρξης του, που συντροφεύουν στην καθημερινότητα, σε στιγμές χαράς, σε στιγμές λύπης. Όλους τους ανθρώπους, την καθεμιά και τον καθένα.

Γι' αυτό το λόγο, είναι σημαντικό ανθρώπινο δικαίωμα η πρόσβαση στα πολιτιστικά αγαθά, για όλους και για όλες. Για ανθρώπους με προβλήματα ακοής και όρασης, για τους πολίτες από μη ευνοημένες οικονομικά και μορφωτικά ομάδες, για τους νέους ανθρώπους, για τους ηλικιωμένους, για όλο το κοινωνικό σύνολο.

Αντιστοίχως, όμως, πρέπει να λαμβάνεται πρόνοια και για την προστασία των νομίμων συμφερόντων των δικαιούχων πνευματικής ιδιοκτησίας και συγγενικών δικαιωμάτων. Ο νομοθέτης, δηλαδή, καλείται αφενός να προβλέψει εύλογη αποζημίωση των δημιουργών για τη χρήση των έργων τους και αφετέρου να φροντίσει τον αποκλεισμό της παράνομης αναπαραγωγής και φυσικά τη λήψη προληπτικών αποτρεπτικών μέτρων. Αυτό ακριβώς προβλέπει και η Οδηγία 1564/2017, θέτοντας ως θεμελιώδεις προϋποθέσεις της μετατροπής σε προσβάσιμο μορφότυπο, την προηγούμενη νόμιμη πρόσβαση στο έργο και την υποχρέωση των αρμόδιων φορέων για τη λήψη κατάλληλων μέτρων αποτροπής, της μη εξουσιοδοτημένης αναπαραγωγής, διανομής, παρουσίασης ή διάθεσης στο κοινό, αντιγράφων έργων σε προσβάσιμο μορφότυπο.

Ο τρόπος, που θα υλοποιηθούν αυτά, σε κάθε κράτος, σε αρκετό βαθμό, επαφίεται στον εθνικό νομοθέτη. Έτσι, σε πολλές χώρες, η μετατροπή επιτρέπεται, χωρίς την άδεια του δημιουργού και χωρίς αμοιβή. Σε ορισμένες, επιλέγεται ελάχιστη αμοιβή. Ο τρόπος, επίσης, διασφάλισης της ιδιότητας των επωφελούμενων και της αποφυγής παράνομης διακίνησης, της πειρατείας, όπως λέμε, ο τρόπος για την αποφυγή τέτοιων φαινομένων διαφέρει από κράτος σε κράτος. Τι επιλογές κάνει στα θέματα αυτά το παρόν νομοσχέδιο, ως προς την αποζημίωση των δημιουργών των έργων και των άλλων δικαιούχων πνευματικών και συγγενικών δικαιωμάτων;

Το Υπουργείο επιλέγει, με το άρθρο 7, αποζημίωση μόνο του συγγραφέα και του εκδότη του πανεπιστημιακών συγγραμμάτων, ορίζοντας το ύψος της αποζημίωσης αντίστοιχο με ό,τι προβλέπεται για αντίγραφα, που απευθύνονται σε φοιτητές, χωρίς εντυποαναπηρία.

Για τους υπόλοιπους δημιουργούς και δικαιούχους δεν προβλέπεται καμία αμοιβή. Είναι δίκαιη αυτή η ρύθμιση; Ήταν μονόδρομος αυτή η επιλογή; Εμείς πιστεύουμε πως όχι.

Θα καταθέσω στα πρακτικά το άρθρο 2 του αντίστοιχου σχεδίου νόμου, που είχε δώσει στη διαβούλευση η Κυβέρνηση του ΣΥΡΙΖΑ, το Φεβρουάριο του 2019, δηλαδή, πριν από ένα χρόνο και τέσσερις μήνες, μετά την ολοκλήρωση της διαδικασίας από την Ε.Ε., δεν υπάρχει έγκληση από την Ε.Ε.. Παρατηρούμε ότι είναι γνωστή αυτή η προσέγγιση της Κυβέρνησης της Ν.Δ., να νομοθετεί, όπως νομοθετεί και να υποχρεώνει, κάθε φορά, τους Υπουργούς να επικαλούνται καθυστέρηση της προηγούμενης κυβέρνησης. Πολύ απλά, δική μας άποψη είναι ότι επικαλείται η λιτή και η αποτελεσματική νομοθέτηση, αλλά, κατά τη γνώμη μας, άλλο το λιτό και άλλο το επί της ουσίας. Σε τελική ανάλυση, πώς έρχεται ένα σχέδιο νόμου, μετά από επτά μήνες, το συγκεκριμένο σχέδιο νόμου και μάλιστα είναι και ελλιπές; Δηλαδή, είναι πολύ συγκεκριμένος ο τρόπος προσέγγισης.

Το άρθρο 2, λοιπόν, όπως το είχαμε εμείς στο προηγούμενο σχέδιο νόμου, προέβλεπε αμοιβή για τους δικαιούχους των πνευματικών έργων, μικρή, ενδεχομένως συμβολική ή μηδενική, εάν δεν υπήρχε κερδοσκοπικός χαρακτήρας ή εάν η ζημία ενός δικαιούχου ήταν ελάχιστη.

Απορούμε, λοιπόν, γιατί εσείς, πηγαίνοντας αδικαιολόγητα από το ένα άκρο στο άλλο, απαγορεύετε αυτή την αμοιβή, που αφορά πάρα πολλούς δημιουργούς και άλλους δικαιούχους, αφού, ως έργο, στο άρθρο 3 του νομοσχεδίου, ορίζεται, σύμφωνα και με την ευρωπαϊκή Οδηγία, καθετί υπό μορφή βιβλίου, επιστημονικού περιοδικού ή άλλου, εφημερίδας ή άλλους είδους εντύπου και σημειογραφίας, στην οποία συμπεριλαμβάνονται και παρτιτούρες και οι εικονογραφήσεις, όπως σκιτσογράφοι κ.λπ.. Όλα αυτά, ενώ ταυτόχρονα, με το άρθρο 5, προστίθεται παράγραφος στο άρθρο 28α του ν.2121/1993, όπως πολύ αναλυτικά μας περιέγραψε και η συνάδελφος, Εισηγήτρια της Ν.Δ., όπου προβλέπεται η διασυνοριακή ανταλλαγή αντιγράφων μεταξύ κρατών - μελών της Ευρωπαϊκής Ένωσης. Πιο συγκεκριμένα, ορίζεται ότι επιτρέπεται στον αρμόδιο φορέα, πάλι χωρίς την άδεια του δημιουργού, πάλι χωρίς αμοιβή, να εκτελεί τις πράξεις δημιουργίας αντιγράφων, σε προσβάσιμο μορφότυπο, για λογαριασμό του επωφελούμενου ή άλλου αρμόδιου φορέα, που είναι εγκατεστημένος σε άλλο κράτος - μέλος της Ε.Ε..

Εμείς, λοιπόν, αντιλαμβανόμαστε ότι εν προκειμένω έχουμε να κάνουμε με μια νομοθετική πρόβλεψη ισοπεδωτική, που αφαιρεί δικαιώματα πνευματικών δημιουργών, χωρίς καμία δικαιολογία, ως να είναι τα δικαιώματα αυτά χωρίς σημασία.

Η δυνατότητα θέσπισης καταβολής εύλογης αμοιβής προβλέπεται τόσο στη Συνθήκη του Μαρακές, όσο και στην Οδηγία ΕΕ 2017/1564 και υπάρχουν άλλες ευρωπαϊκές χώρες, όπως είναι η Γερμανία, η Δανία, η Σουηδία, που έχουν υιοθετήσει μοντέλα εύλογης αμοιβής. Βεβαίως, υπάρχουν και άλλες χώρες, που δεν το έχουν κάνει. Τονίζουμε ότι η υποχρέωση καταβολής εύλογης αμοιβής δεν πρέπει να βαραίνει τους ίδιους τους εντυποανάπηρους, όμως, υποστηρίζουμε ότι υπό συγκεκριμένες προϋποθέσεις, σαν και αυτές, που προέβλεπε το σχέδιο νόμου της Κυβέρνησης ΣΥΡΙΖΑ, εύλογη αμοιβή πρέπει να καλύπτεται από το κράτος, σε ύψος, που πρέπει να ρυθμίζεται, από τις προϋποθέσεις αυτές.

Οφείλω να πω, ότι σε καμία περίπτωση, δεν μπορούμε να μπούμε σε μια αντιπαράθεση δικαιωμάτων και τα πνευματικά δικαιώματα των δικαιούχων είναι σεβαστά, όπως και το δικαίωμα πρόσβασης σε πολιτιστικά αγαθά των συμπολιτών μας. Η ευθύνη διαφύλαξης και των δύο είναι ευθύνη του κράτους, είμαστε τελείως αντίθετοι με την νεοφιλελεύθερη λογική, που ζητά το κράτος να μην αναλαμβάνει υποχρεώσεις, που του αναλογούν. Όπως αντιλαμβανόμαστε όλοι, οφείλουμε, είμαστε υποχρεωμένοι, να διαφωνήσουμε με το άρθρο 7 του παρόντος σχεδίου, όπως, άλλωστε, διαφωνούν και οι σχετικοί φορείς των δημιουργών και των δικαιούχων, για παράδειγμα ο ΟΣΔΕΛ, Οργανισμός Συλλογικής Διαχείρισης Έργων του Λόγου.

Ομοίως, έχουμε πολύ σοβαρές επιφυλάξεις και για το άρθρο 6, καθώς το νομοσχέδιο προβλέπει την υποχρέωση παροχής ψηφιακής μορφής των έργων στους αρμόδιους φορείς, χωρίς, όμως, να έχει προηγηθεί αίτημα από έναν αρμόδιο φορέα, που να στηρίζεται σε υπαρκτές ανάγκες του επωφελούμενου.

Πρόκειται, δηλαδή, για ένα υπερβολικά γενικό αίτημα, που θεωρούμε ότι εγκυμονεί σοβαρούς κινδύνους πνευματικής ένδειας, ιδιαίτερα, καθώς το σχέδιο νόμου προβλέπει ότι οι αρμόδιοι φορείς, που προβαίνουν στη δημιουργία αντιγράφων, προς όφελος των εντυποαναπήρων, οφείλουν να λαμβάνουν κατάλληλα μέτρα για την αποτροπή της μη εξουσιοδοτημένης αναπαραγωγής, χωρίς να εξειδικεύονται, όμως, αυτά τα μέτρα. Έτσι, επαφίεται στη βούληση του κάθε φορέα να επιλέξει εκείνος τα μέτρα, που θεωρεί κατάλληλα, για την αποτροπή της παράνομης αναπαραγωγής. Μια τόσο ανοιχτή δυνατότητα, επιτρέψτε μας να διατυπώσουμε ότι είναι επικίνδυνη, θεωρούμε ότι είναι επικίνδυνη.

Ο νόμος πρέπει να προβλέπει συγκεκριμένες ρυθμίσεις, που να αφορούν την πιστοποίηση των επωφελούμενων, την ασφαλή χορήγηση κωδικών, τη χρήση υδατογραφημάτων και άλλων τεχνολογικών μέτρων, που αποτρέπουν τη δυνατότητα παράνομης αντιγραφής. Δεν πρόκειται για κάτι πολύ δύσκολο ούτε για κάτι πολύπλοκο.

Στη χώρα μας, υπάρχουν συγκεκριμένοι φορείς, που ακολουθούν σχετικές πρακτικές, που είναι αποτελεσματικοί και εξυπηρετούν όλους τους παραπάνω σκοπούς. Έχουν γίνει αυτές οι πρακτικές αποδεκτές και από τους δημιουργούς και από τους δικαιούχους και από τους επωφελούμενους χρήστες.

Θεωρούμε, λοιπόν, ότι το νομοσχέδιο θα πρέπει να προβλέψει τη γενικευμένη υιοθέτηση σχετικών μέτρων και να τα καταστήσει υποχρεωτικά για όλους τους αναγνωρισμένους φορείς. Έτσι, θα δημιουργηθεί ένα κλίμα εμπιστοσύνης και ασφάλειας, στο χώρο των δημιουργών και των δικαιούχων δικαιωμάτων πνευματικών έργων, ένα κλίμα εμπιστοσύνης και ασφάλειας, που είναι απαραίτητο, για να λειτουργήσει θετικά το νομοσχέδιο στην πράξη.

Στην οικοδόμηση τέτοιου κλίματος θα συμβάλει, ευνοϊκά, θεωρούμε και η νομοθέτηση της δυνατότητας των δικαιούχων να ζητούν και να λαμβάνουν σχετικές πληροφορίες, κατά τακτά χρονικά διαστήματα, ιδίως με τον αριθμό και τους τίτλους των έργων, που διατίθενται σε εντυποανάπηρους, υπό μορφή προσβάσιμη σε ανάγνωση, αλλά ούτε και αυτό προβλέπεται στο νόμο και είναι μια παράλειψη, που μπορεί, πάρα πολύ εύκολα, να διορθωθεί, αρκεί να υπάρχει η σχετική πολιτική βούληση.

Κλείνοντας, απευθυνόμενη προς την Υπουργό, σας καλούμε να λάβετε υπόψη τις παρατηρήσεις αυτές και ως προς τα επιμέρους άρθρα. Ανάλογα με το τι θα πείτε στην τελική σας τοποθέτηση, θα εξαρτηθεί και η τελική μας ψήφος και ειλικρινά πιστεύουμε, ότι το θέμα των πνευματικών δικαιωμάτων, αλλά και οι ανάγκες των εντυποανάπηρων συμπολιτών μας είναι πεδία, που δεν χρειάζονται την κάθετη κομματική αντιπαράθεση.

Είναι, λοιπόν, στο χέρι σας να διαμορφωθεί αυτό το κλίμα συνεννόησης και συναίνεσης και θα περιμένουμε την τελική σας τοποθέτηση για το υπό συζήτηση νομοσχέδιο.

Σας ευχαριστώ πολύ, κύριε Πρόεδρε.

Στο σημείο αυτό, έγινε η β΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ.: Βούλτεψη Σοφία, Ανδριανός Ιωάννης, Αντωνιάδης Ιωάννης, Φόρτωμας Φίλιππος, Δούνια Παναγιώτα (Νόνη), Καλλιάνος Ιωάννης, Καραμανλή Άννα, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Σούλουλη-Βιλιάλη Μαρία, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη, Πασχαλίδης Ιωάννης, Σκόνδρα Ασημίνα, Σενετάκης Μάξιμος, Ταραντίλης Χρήστος, Ακτύπης Διονύσιος, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία, Μάλαμα Κυριακή, Μπουρνούς Ιωάννης, Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Αρβανιτίδης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Καραθανασόπουλος Νικόλαος, Ασημακοπούλου Σοφία - Χάιδω, Αθανασίου Μαρία, Γρηγοριάδης Κλέων και Σακοράφα Σοφία.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει ο κ. Κωνσταντόπουλος.

**ΔΗΜΗΤΡΙΟΣ ΚΩΝΣΤΑΝΤΟΠΟΥΛΟΣ (Ειδικός Αγορητής του Κινήματος Αλλαγής)**: Κύριε Πρόεδρε, κυρίες και κύριοι συνάδελφοι, κυρία Υπουργέ, με το σχέδιο νόμου, που συζητάμε, σήμερα, ενσωματώνεται στην ελληνική νομοθεσία η Ευρωπαϊκή Οδηγία 2017/1564. Να επισημάνω και να τονισθεί, ότι προχωράμε στη διαδικασία ενσωμάτωσης, πολύ καθυστερημένα, δεδομένου ότι θα έπρεπε να έχει ολοκληρωθεί, μέχρι 11.10.2018, άρα, έχουμε αργήσει ιδιαίτερα και εδώ, φυσικά, υπάρχει ευθύνη της προηγούμενης Κυβέρνησης.

Αγαπητοί συνάδελφοι, η Οδηγία αντιστοιχεί στις διατάξεις της Συνθήκης του Μαρακές, του Παγκόσμιου Οργανισμού Διανοητικής Ιδιοκτησίας. Πρόκειται για ρυθμίσεις σχετικά με τη διευκόλυνση των συμπολιτών μας, με προβλήματα όρασης και ανάγνωσης εντύπων, στην πρόσβαση σε έργα πνευματικής ιδιοκτησίας, ένα ευαίσθητο κοινωνικό ζήτημα, που αποτελεί υποχρέωση της πολιτείας και συνίσταται στην παροχή ίσων δικαιωμάτων και ισότιμης πρόσβασης των ατόμων με αναπηρία, στα κοινωνικά αγαθά, καθώς και στην κοινωνική και επαγγελματική ένταξη.

Εδώ, ωστόσο, θα πρέπει να τονισθεί ότι τίθεται το εξής ζήτημα από εμπλεκόμενους φορείς στη συλλογική διαχείριση δικαιωμάτων πνευματικής ιδιοκτησίας, ότι το παρόν νομοσχέδιο δεν βελτιώνει την πρόσβαση των εντυποανάπηρων σε έργα πνευματικής ιδιοκτησίας και τούτο, διότι δεν είναι προσαρμοσμένο στην ελληνική πραγματικότητα.

Εν προκειμένω, κυρία Υπουργέ, δεν έχει ληφθεί - θα έλεγα - υπ' όψιν η κοινή πρόταση του Συλλόγου Εκδοτών Επιστημονικών Βιβλίων, του Οργανισμού Συλλογής Διαχείρισης Έργων Λόγου, της Εθνικής Βιβλιοθήκης, καθώς και του Τμήματος Πληροφορικής του Εθνικού Καποδιστριακού Πανεπιστημίου Αθηνών.

Ας δούμε ποια είναι η πρόταση τους. Πρώτον, οι αρμόδιοι φορείς, που αναλαμβάνουν την εξυπηρέτηση των αναπήρων να είναι φερέγγυοι και αξιόπιστοι, οπότε, συνεπώς, να είναι και εξουσιοδοτημένοι. Δεύτερον, να εφαρμόζουν αποτελεσματικά μέτρα, ώστε να αποκλείεται η παράνομη αναπαραγωγή βιβλίων και να αποκλείεται η πρόσβαση στα βιβλία από πρόσωπα, τα οποία δεν είναι επωφελούμενοι. Τρίτον, να θεσπιστεί, κυρία Υπουργέ, εύλογη αμοιβή στους δικαιούχους των έργων, που αναπαράγονται. Αυτό νομίζω ότι είναι και το δίκαιο.

Κυρίες και κύριοι συνάδελφοι, πιο συγκεκριμένα, με το νομοσχέδιο, τροποποιείται το άρθρο 28α του νόμου 2121/1993, το οποίο ρύθμιζε, ως σήμερα, την αναπαραγωγή έργων, προς όφελος των τυφλών και κωφαλάλων. Επομένως, τίθεται πλέον ένα λεπτομερές πλαίσιο για την πρόσβαση των τυφλών, των αμβλυώπων προσώπων με προβλήματα όρασης, αλλά και κωφών, σύμφωνα με το άρθρο 8. Σε έργα, που προστατεύονται, σύμφωνα με το δίκαιο της πνευματικής ιδιοκτησίας και φυσικά και των συγγενικών δικαιωμάτων. Δίνεται η δυνατότητα σε φορείς, που έχουν νόμιμη πρόσβαση σε προστατευόμενα έργα να αναπαράγουν αντίγραφα αυτών σε προσβάσιμο μορφότυπο έργων ή να διαθέτουν τα αντίγραφα αυτά σε μη κερδοσκοπική βάση, προκειμένου αυτά να χρησιμοποιηθούν από πρόσωπα, που έχουν προβλήματα ανάγνωσης εντύπων. Η δυνατότητα αυτή δίνεται, χωρίς να χρειάζεται η άδεια ή η αμοιβή του δημιουργού.

Βασικές, βέβαια, προϋποθέσεις αποτελούν, πρώτον, η πρόσβαση του φορέα στο έργο να είναι σύμφωνη με το νόμο. Δεύτερον, ο φορέας να λαμβάνει όλα τα μέτρα, για να αποτρέψει την περαιτέρω τυχόν παράνομη αναπαραγωγή των έργων, δηλαδή, την πειρατεία. Τρίτον, να υπάρχει σεβασμός της ακεραιότητας του έργου, κατά τη μετατροπή. Σύμφωνα με την Οδηγία αυτή, βιβλία, περιοδικά, εφημερίδες και εικονογραφήσεις, που συνοδεύουν τα έντυπα, καθώς και έργα, που δεν είναι ενσωματωμένα σε έντυπα, όπως τα ψηφιακά και τα ηχητικά, μετατρέπονται σε προσβάσιμη μορφή. Για την μετατροπή αυτή, χρησιμοποιείται το κατάλληλο μέσο, όπως ενδεικτικά η γραφή Braille, τα μεγάλα τυπογραφικά στοιχεία, τα προσαρμοσμένα ηλεκτρονικά βιβλία, τα ακουστικά βιβλία και οι ραδιοφωνικές μεταδόσεις.

Έρχομαι στους φορείς, που αναλαμβάνουν τη μετατροπή αυτήν. Οι φορείς που αναλαμβάνουν την μετατροπή αυτή είναι Οργανισμοί, είναι Σωματεία, είναι Ενώσεις είναι δημόσιοι φορείς ή άλλοι αναγνωρισμένοι φορείς, που παρέχουν εκπαίδευση και πρόσβαση σε επωφελούμενους σε μια μη κερδοσκοπική βάση. Κυρία Υπουργέ, θέλω να σας ρωτήσω πως εξουσιοδοτούνται, διότι, στο παρόν νομοσχέδιο, δεν υπάρχει καμία πρόβλεψη. Θα ήθελα την απάντησή σας, ορθά και κάθετα.

Αντίστοιχα, δυνατότητα να εκτελέσουν τη μετατροπή έχουν οι ήδη επωφελούμενοι ή πρόσωπα, που λειτουργούν για λογαριασμό τους. Ωστόσο, αγαπητοί συνάδελφοι, εδώ θα πρέπει να ξεκαθαρίσουμε ότι η Οδηγία θέτει συγκεκριμένες υποχρεώσεις και αυτό είναι σημαντικό στους φορείς, που μετατρέπουν τα έργα σε προσβάσιμη μορφή. Αναφέρθηκα, ήδη, στην υποχρέωση τους να λαμβάνουν όλα τα απαραίτητα μέτρα και αυτό για την αποτροπή της παράνομης αναπαραγωγής και διάθεσης των έργων. Αυτό είναι το πιο σημαντικό, γιατί πλέον πρέπει να δούμε εδώ και να τονίσουμε ότι οι υποχρεώσεις, σύμφωνα με το άρθρο 6 - που πρέπει να το ξαναδείτε και το άρθρο 7, επίσης - είναι να δημοσιοποιούν τον τρόπο, με τον οποίο αποτρέπουν την πειρατεία των έργων, καθώς και να διατηρούν κατάλογο, με τα έργα των οποίων διαθέτουν αντίγραφα σε προσβάσιμη, φυσικά, μορφή.

Αντίστοιχα, αγαπητοί συνάδελφοι, οι εκδότες των έργων υποχρεούνται να παρέχουν στους φορείς τα έργα σε ψηφιακή μορφή. Και τέλος, στην Εθνική Βιβλιοθήκη, πρέπει να τηρείται κατάλογος με τα έργα, που έχουν, ήδη, μετατραπεί, με το είδος της μετατροπής αυτής και τον αρμόδιο φορέα για τον καθένα και τούτα, για να υπάρχει πλήρης καταγραφή των μετατροπών, που έχουν πραγματοποιηθεί και να μπορεί ο καθένας να έχει τη δική του πρόσβαση, αφ΄ ότου είναι φυσικά από τους επωφελούμενους.

Κυρία Υπουργέ, εδώ υπάρχει και ένα ζήτημα και θα πρέπει και σε αυτό να δώσετε ιδιαίτερη βαρύτητα. Μήπως θα έπρεπε να προβλέπεται και να προϋπάρχει σχετικό αίτημα από τους επωφελούμενους; Δηλαδή, να μην πάμε στο «γκρίζο», αλλά να είναι συγκεκριμένο. Πρέπει να τονιστεί εδώ περαιτέρω ότι προβλέπεται ότι το καθεστώς της αποζημίωσης των δικαιούχων για τα έργα, που μετατρέπονται, με βάση την παρούσα Οδηγία και χρησιμοποιούνται, σε όλες τις βαθμίδες της εκπαίδευσης, είναι το ίδιο με την αποζημίωση των δικαιούχων, για όλα τα λοιπά εκπαιδευτικά έργα. Εδώ, εισάγεται ο εξής περιορισμός, ότι δεν οφείλεται αμοιβή στους θιγόμενους δικαιούχους. Μάλιστα, εδώ υπάρχει παράλειψη πρόβλεψης αμοιβής, η οποία ακυρώνει το δικαιολογητικό λόγο και για τον οποίο θεσπίστηκε το δίκαιο της πνευματικής ιδιοκτησίας.

Επίσης, θα πρέπει να τονιστεί εδώ η δυνατότητα θέσπισης εύλογης αμοιβής, η οποία προβλέπεται ρητά τόσο στη Συνθήκη του Μαρακές, όσο και στην Οδηγία 2017/1564, κάτι που έχουν υιοθετήσει άλλα κράτη και άλλες ευρωπαϊκές χώρες, όπως η Γερμανία, τη Δανία και άλλες. Συνεπώς, πρέπει να ρυθμιστεί, με το παρόν νομοσχέδιο, η καταβολή της εύλογης αμοιβής και να μην αποτελεί μια έωλη κατάσταση. Θα πρέπει να σημειωθεί εδώ ότι το πλαίσιο, που θέτει η Οδηγία για τη μετατροπή των έργων σε προσβάσιμη μορφή, ισχύει και για έργα, που συνίστανται σε προγράμματα ηλεκτρονικού υπολογιστή, καθώς και σε βάσεις άλλων δεδομένων.

Το νομοσχέδιο περιέχει διατάξεις για τη διευκόλυνση των κωφών στην πρόσβαση σε προστατευόμενα έργα. Συγκεκριμένα, προβλέπεται ότι επιτρέπεται προς όφελος των κωφών, χωρίς άδεια και αμοιβή του δικαιούχου, η αναπαραγωγή και η διάθεση έργου, όταν η χρήση αυτή δεν έχει εμπορικό χαρακτήρα.

Ολοκληρώνοντας, το νομοσχέδιο συμβάλλει στην ένταξη των ατόμων με αναπηρία στην κοινωνική και οικονομική ζωή και, ουσιαστικά, είναι και αυτοί οι άνθρωποι στην κανονικότητα ενός κράτους. Χορηγεί τη δυνατότητα να έχουν ισότιμη πρόσβαση σε προστατευόμενα έργα πνευματικής ιδιοκτησίας και γι΄ αυτό, φυσικά, βλέπουμε και πιστεύω και οι συνάδελφοι βλέπουν, θετικά, το παρόν νομοσχέδιο.

Κλείνοντας, θα ήθελα να πω δύο λόγια γενικότερα, για το ζήτημα των πνευματικών δικαιωμάτων, μιας και πρόσφατα αντιπροσωπεία του Κινήματος Αλλαγής, στην οποία συμμετείχα και συμμετείχε και η ίδια η Πρόεδρος, η κυρία Γεννηματά, συναντήθηκε με αντιπροσωπεία καλλιτεχνών για το ζήτημα αυτό. Τα πνευματικά δικαιώματα είναι η αμοιβή των δημιουργών και ουδείς έχει αντίρρηση. Η προστασία, όμως, των δημιουργών και των δικαιούχων συγγενικών δικαιωμάτων είναι τιμή της Πολιτείας στο πρόσωπό τους, για το έργο τους και τη συμβολή τους στον πολιτισμό. Έχουμε χρέος, λοιπόν, στον ελληνικό πολιτισμό, η συμβολή μας να είναι θετική και δημιουργική και όχι να υπαγορεύεται από μικροπολιτικές κορώνες ή μικροπολιτικές σκοπιμότητες.

Επανερχόμενος στο παρόν νομοσχέδιο, θα περιμένουμε να ακούσουμε και τους φορείς να εκφράσουν γνώμη και άποψη και στην Ολομέλεια θα τοποθετηθούμε επί της αρχής. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει η κυρία Κανέλλη.

**ΛΙΑΝΑ ΚΑΝΕΛΛΗ (Ειδική Αγορήτρια του Κ.Κ.Ε.)**: Εκ των προτέρων, δηλώνω ότι θα επιφυλαχθώ για την Ολομέλεια, για να είναι και καταγεγραμμένο, από την αρχή και για να μην χαθεί το πνεύμα του λόγου. Θέλω να κάνω μια - δύο παρατηρήσεις. Μιλάμε για πνευματικά δικαιώματα. Μιλάμε για αναπηρίες, με βάση την Οδηγία της Ε.Ε., η οποία έρχεται, εδώ που τα λέμε και με μια μεγάλη καθυστέρηση να ενσωματωθεί και να γίνει τώρα νομοσχέδιο. Δεν είναι καθόλου βέβαιο ότι μιλάμε είτε για την προστασία των δημιουργών, πολλώ δε μάλλον, για τα δικαιώματα των αναπήρων.

Ανάμεσα στις διάφορες οδηγίες – δεν είναι η πρώτη, που έρχεται, από την Ε.Ε. – είναι σε έναν πλασματικό, σχεδόν φαντασιωσικό, κόσμο όλες αυτές οι προτάσεις και πάντα εμπεριέχουν την αντίληψη της αμοιβής του κέρδους και στα δύσκολα, για να εξαφανιστεί η κεντρική επιστημονική οργάνωση της αντιμετώπισης των προβλημάτων των αναπήρων και κυρίως της πρόσβασής τους στα έργα δημιουργών.

Έχουμε, ήδη, κάνει διαγωνισμό σε βεβαρημένα με δικαιώματα, σε μη βεβαρημένα με δικαιώματα. Έχουμε κάνει ήδη διαχωρισμούς οντοτήτων, που θα αναλάβουν μη κερδοσκοπικές οργανώσεις, κερδοσκοπικές οργανώσεις, όταν είναι γνωστό τοις πάσι ότι μεγάλοι, εκδοτικοί επιχειρηματικοί όμιλοι, βεβαίως, καθόλου για την ψυχή της μάνας τους και βεβαίως καθόλου για την προώθηση του πνεύματος, έχουν μετατρέψει τα πνευματικά δικαιώματα και την εργασία, την καλλιτεχνική δημιουργία ανθρώπων και δημιουργών, σε εμπόρευμα.

Με βάση αυτήν την Οδηγία, πιστεύει κανένας στ΄ αλήθεια ότι δεν θα πληρώσουν το μάρμαρο, για μια ακόμη φορά, οι ανάπηροι, ως καταναλωτές αυτών των προϊόντων; Διότι, για να φτάσεις να τα καταναλώσεις αυτά, δηλαδή, να έρθεις σε επαφή μαζί τους, μιας και μιλάμε σε ένα επίπεδο πνευματικό και δεν θέλουμε τάχα, δήθεν, να το βλέπουν, ως εμπόρευμα, για να φτάσεις να τα καταναλώσεις, πρέπει να έχεις την ευκαιρία επιλογής, πράγμα που σημαίνει ότι προϋπάρχει ένα σύστημα, το οποίο έχει γνωστοποιήσει στους ανάπηρους τι υπάρχει από την ανθρώπινη πνευματική δημιουργία.

Και αν το λέμε εμείς αυτό εδώ, στην Ελλάδα, ότι υπάρχει, για να φτάσουμε να συζητάμε τώρα ποιος φορέας θα αναλάβει, με ποιο τρόπο, τάχα μου δήθεν να τα κάνει πιο προσβάσιμα, είναι σαν να μιλάμε για λαθραία τσιγάρα ! Το εννοώ.

Για να αξιοποιηθούν τα έργα των ανθρώπων και για να υπάρξει δαπάνη για τη μορφοποίηση των έργων, δεν θα έπρεπε καν να συζητάμε για τίποτε άλλο, παρά το ότι όλη αυτή η μορφοποίηση έπρεπε να είναι δουλειά του κράτους.

Και έπειτα, η έννοια των δικαιωμάτων έχει αλλάξει. Έχει ξεπεραστεί η τεχνολογία, ο δικός μας νόμος είναι από το ΄93, ενώ έχουμε 2020. Σκεφτείτε πόσα χρόνια μετά είμαστε. Είμαστε 27 χρόνια μετά, μία 30ετία. Σε αυτήν την 30ετία, στον τρόπο διακίνησης των πνευματικών αγαθών έχουν συμβεί παραπάνω από μια επαναστάσεις, για να μη μιλάμε για 1ο, 2ο, 3ο, 4ο, 5ο, 6ο κύμα και τη μετεξέλιξη της τεχνολογίας και χίλια δύο άλλα πράγματα.

Άμα μιλήσετε, όμως, με τους γονείς τυφλών παιδιών ή τους γονείς παιδιών με προβλήματα όρασης και με διαγνωσμένο βαθμό αναπηρίας, για τον οποίον το κράτος διατηρεί το δικαίωμα να καθορίζει το ποσοστό της αναπηρίας, το ποσοστό της ορατότητας, το ποσοστό της τυφλότητας, το ποσοστό της προσβασιμότητας, το ποσοστό της συνταξιοδότησης, με νόμους, οι οποίοι αλλάζουν και πέφτει το ποσοστό, χωρίς να παρακολουθεί, πολλές φορές, και την εξέλιξη είτε μιας νόσου, είτε μιας αναπηρίας, που μπορεί να καταλήξει σε ολική αναπηρία, συμπεριλαμβανομένης και της ηλικίας, όχι ως ασθένειας, αλλά ως δυνατότητας να σε μετατρέψει, από τη μια στιγμή στην άλλη, σε ανάπηρο. Καθόμαστε και συζητάμε, τώρα, εδώ, με τρόπο, που δεν προσεγγίζει την ουσία. Μιλάμε, δηλαδή, για καλές προθέσεις. Ποιος θα ελέγξει και ποιος δεν θα ελέγξει, αν θα περάσει, αν θα καταβληθούν τα επαρκή δικαιώματα. Σε ποιους θα καταβληθούν και πως θα καταβληθούν. Μα, είναι προφανές ότι οι έχοντες και οι κατέχοντες μεγάλες επιχειρηματικές δυνατότητες θα είναι οι πιο πρόθυμοι από όλους. Και ενδεχομένως, μπορεί και από αυτά τα έσοδα, τα όποια έσοδα, να καλύπτουν και υποχρεώσεις, που έχουν απέναντι στους δημιουργούς, οι οποίοι είναι και από τη φύση τους, από μόνοι τους, αντικείμενα εκμετάλλευσης στο σύστημα, με το οποίο λειτουργεί η παραγωγή της τέχνης και των πνευματικών προϊόντων.

Επί της αρχής, μιλάμε, σήμερα. Ακούστε τους φορείς και όταν θα έρθουν, μπορεί να ακούσετε και γονείς να σας λένε ότι τους κοστίζει και 500 και 400 και 300 € το μήνα η δυνατότητα να αναπαράγουν μόνοι τους, χωρίς άδειες, χωρίς να ρωτάνε κανέναν, βασικά και θεμελιώδη πράγματα. Για μεγαλύτερα γράμματα, εξόδοις τους, για να μπορούν τα παιδιά να ανοίξει το κεφάλι τους, ειδικά όταν είναι μικρότερα και είναι σε μια ηλικία, που δεν φτάνει ούτε το σύστημα, ούτε η παιδεία, ούτε τα ειδικά σχολεία, ούτε τα υλικά που υπάρχουν. Και βγείτε έξω, να αναρωτηθείτε ποιοι εισπράττουν, ήδη, από όλα αυτά και βγάζουν έργο.

Πολύ φοβάμαι ότι αν δεν το προσέξουμε σε βάθος, υιοθετώντας τέτοιες οδηγίες, κατασκευάζουμε καινούργια επαγγέλματα. Μάλλον, για την ακρίβεια, καινούριες επιχειρηματικές δραστηριότητες, ακόμα και αν φέρνουν την ταμπέλα, πολλές φορές, «μη κερδοσκοπικές».

Αυτές, συνήθως, είναι οι πιο κερδοσκοπικές από όλες, όταν είναι πολύ μακριά από την πραγματικότητα. Επιφυλασσόμενοι, λοιπόν, θα πούμε περισσότερα μετά τους φορείς και επί των άρθρων, ένα προς ένα, γιατί αν υπήρχε μια βάση, για να συζητήσουμε, θα μπορούσαμε να συζητήσουμε. Στην πραγματικότητα, δεν υπάρχει. Μια ματιά στα δυσλεκτικά παιδιά και στα προβλήματα, που έχουν οι κινητικά ανάπηροι, ως προς την παροχή μέσων, για να απολαμβάνουν πολιτισμικά αγαθά, κάνει να ακούγεται, αυτό εδώ, για τα βιβλία, τους τυφλούς και τους αμβλύωπες, σαν να τους προσφέρουμε κάτι, το οποίο ήμασταν υποχρεωμένοι, αν μας ζητάγανε τα ρέστα για το τι δεν έχει υπάρξει μέχρι σήμερα…

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Αθανασίου.

**ΜΑΡΙΑ ΑΘΑΝΑΣΙΟΥ (Ειδική Αγορήτρια της Ελληνικής Λύσης – ΚΥΡΙΑΚΟΣ ΒΕΛΟΠΟΥΛΟΣ):** Ευχαριστώ πολύ, κύριε Πρόεδρε. Κυρία Υπουργέ, κυρίες και κύριοι συνάδελφοι, η ενσωμάτωση της Οδηγίας της Ε.Ε. του 2017/1564 του Ευρωπαϊκού Κοινοβουλίου και του Συμβουλίου της 13ης Σεπτεμβρίου του 2017 έπρεπε να γίνει, μέχρι τις 11/10/2018. Γιατί αυτή η καθυστέρηση; Η παραίτηση από τα πνευματικά δικαιώματα, που έχει σκοπό να διευκολύνει άτομα με προβλήματα όρασης να αποκτήσουν πρόσβαση στη λογοτεχνία, έλαβε το πράσινο φως και από το Δικαστήριο των Ευρωπαϊκών Κοινοτήτων (ΔΕΚ).

Η Ε.Ε. επικυρώνει τη Συνθήκη του Μαρακές το 2013, η οποία απαιτεί από τις χώρες να επιτρέπουν την αναπαραγωγή δημοσιεύσεων, χωρίς την άδεια του κατόχου των πνευματικών δικαιωμάτων, έτσι ώστε άτομα με προβλήματα όρασης να μπορούν να έχουν πρόσβαση σε αυτά. Οκτώ κράτη - μέλη, Φιλανδία, Γαλλία, Ουγγαρία, Ιταλία, Λιθουανία, Τσεχική Δημοκρατία, Ρουμανία και το Ηνωμένο Βασίλειο, είχαν δηλώσει ότι η Ευρωπαϊκή Επιτροπή δεν έχει την αποκλειστική αρμοδιότητα για τη σύναψη της συνθήκης, οπότε η Κομισιόν προσέφυγε στο Δικαστήριο Ευρωπαϊκών Κοινοτήτων. Το Δικαστήριο του Λουξεμβούργου δήλωσε ότι η Επιτροπή έχει πράγματι το δικαίωμα να ενεργεί εξ ονόματος των κρατών-μελών, όχι επειδή η Κομισιόν έχει την αποκλειστική αρμοδιότητα για την εμπορική πολιτική, αλλά επειδή η Συνθήκη επηρεάζει αρκετούς από τους κοινούς κανόνες. Η ευρωπαϊκή νομοθεσία πνευματικών δικαιωμάτων επιτρέπει στα κράτη-μέλη της Ε.Ε. τη δυνατότητα να εισάγουν την υποχρέωση, που ορίζει η Συνθήκη του Μαρακές. Το Δικαστήριο κατέληξε στο συμπέρασμα ότι η επιλογή αυτή παρέχεται από τη νομοθεσία της Ε.Ε. και ότι η Ευρωπαϊκή Επιτροπή έχει αποκλειστική αρμοδιότητα όσον αφορά τις διεθνείς συμφωνίες, που επηρεάζουν ή μεταβάλλουν το πεδίο εφαρμογής των κοινών κανόνων της.

Η πρόσβαση στην πληροφορία για τα άτομα με αναπηρία, όπως αναφέρει, αναλυτικά, η κυρία Μαρία Κανελλοπούλου, λέκτορας στο Ιόνιο Πανεπιστήμιο, ανάμεσα στα ζεύγη πολιτών, στα οποία επιδιώκεται νομοθετικά η κατά το δυνατόν προστασία της ίσης μεταχείρισης, είναι το ζεύγος «άτομα χωρίς ειδικές ανάγκες υγείας, άτομα με ειδικές ανάγκες υγείας». Ως προς αυτό, η συνταγματική αρχή της ισότητας, άρθρο 4 του Συντάγματος, επιβάλλει την ίση μεταχείριση, κατά το δυνατόν, των ατόμων με ειδικές ανάγκες, με την έννοια ότι απαγορεύεται η έκδηλη άνιση μεταχείριση, η αδικαιολόγητη διάκριση εναντίον τους, για λόγους των ειδικών αναγκών τους. Πέραν από τη βασική αυτή αρχή, τα άτομα με ειδικές ανάγκες έχουν δικαίωμα να αναπτύσσουν ελεύθερα την προσωπικότητά τους. Επίσης, έχουν ελεύθερη πρόσβαση στη πληροφόρηση και ειδικότερα στις πληροφορίες. που διακινούνται ηλεκτρονικά. Υπάρχει, συνεπώς, ένα πλέγμα συνταγματικών διατάξεων, το οποίο υποστηρίζει την ίση και ελεύθερη πρόσβαση των ατόμων με ειδικές ανάγκες στην πληροφορία. Άλλωστε, κατά την παράγραφο 3 του άρθρου 21 του Συντάγματος, το κράτος μεριμνά για την υγεία των πολιτών και παίρνει ειδικά μέτρα για την προστασία της αναπηρίας, ενώ, κατά την παράγραφο 6 του ίδιου άρθρου, τα άτομα με αναπηρίες έχουν δικαίωμα να απολαμβάνουν μέτρα, που εξασφαλίζουν την αυτονομία, την επαγγελματική ένταξη και τη συμμετοχή τους στην κοινωνική, οικονομική και πολιτική ζωή της χώρας. Η τελευταία αυτή παράγραφος, δεν αναφέρεται συγκεκριμένα στην ίση και ελεύθερη πρόσβαση στην πληροφορία. Όμως, μια αυτονομία, η επαγγελματική ένταξη και η συμμετοχή στην κοινωνική ζωή της χώρας, ως εξειδικεύσεις της συνταγματικής επιταγής λήψης μέτρων προστασίας, κατά το άρθρο 21, παράγραφος 6, είναι αδύνατο, χωρίς την πρόσβαση αυτή.

Συγκεκριμένη πρόβλεψη ελεύθερης και ίσης πρόσβασης στη δημόσια πληροφορία, υπέρ κάθε πολίτη, άρα και των ατόμων με αναπηρία περιέχει ο νεότερος ν.2690/1999. Όμως, το ατομικό δικαίωμα ελεύθερης και ίσης πρόσβασης στην πληροφορία των ατόμων με ειδικές ανάγκες δεσμεύει, όχι μόνο τους φορείς δημόσιας εξουσίας, αλλά, μετά την τελευταία αναθεώρηση του Συντάγματος του 2001, και τους ιδιώτες, εφόσον η άσκηση τους ανακύπτει σε ιδιωτικές έννομες σχέσεις, στις οποίες προσιδιάζει το άρθρο 25, παράγραφος 1 του Συντάγματος.

Ειδικότερα, τα δικαιώματα του άρθρου 5Α πρέπει να γίνει δεκτό, ότι ισχύουν και έναντι των ιδιωτών. Σε κάθε περίπτωση, ειδικά ως προς την πρόσβαση σε δημόσιες βιβλιοθήκες και αρχεία, αλλά και σε δημόσιες ψηφιακές βιβλιοθήκες, τα άτομα με ειδικές ανάγκες απολαμβάνουν το ατομικό δικαίωμα τους, στην ίση και ελεύθερη πρόσβαση. Από εκεί και πέρα, το ζήτημα μετατίθεται στη θέσπιση, αλλά και στην κατάλληλη εμπειρία εκτελεστικών νόμων και παραπάνω συνταγματικών διατάξεων. Ο πρώτος νόμος, στην Ελλάδα, με στόχο την προστασία ατόμων με ειδικές ανάγκες, εκδίδεται μόλις το 1951, με τον ν. 904/1951, κατά τον οποίο, το ελληνικό κράτος οφείλει να προστατεύσει τους τυφλούς και να διασφαλίσει την απόλυτη εκπαίδευσή τους. Κατά το ν.1566/1985, άτομα με αναπηρίες, θεωρούνται τα πρόσωπα, τα οποία από οργανικά, ψυχικά ή κοινωνικά αίτια παρουσιάζουν καθυστερήσεις, αναπηρίες ή διαταραχές, στη γενικότερη ψυχοσωματική κατάσταση ή στις επιμέρους λειτουργίες τους, σε βαθμό, που δυσκολεύεται ή παρεμποδίζεται σοβαρά, η παρακολούθηση της γενικής και επαγγελματικής εκπαίδευσης, η δυνατότητα ένταξής τους στην παραγωγική διαδικασία και η αλληλοαποδοχή τους, με το κοινωνικό σύνολο. Ήδη, από το 1981 και τον ν.1143 προβλέφθηκαν συγκεκριμένες διατάξεις για την ειδική αγωγή και την επαγγελματική εκπαίδευση των ατόμων με ειδικές ανάγκες, καθώς σταθερή υπήρξε η θέση της ελληνικής νομοθεσίας, υπέρ της ανάπτυξης των δεξιοτήτων των ατόμων αυτών. Κατά το νόμο για την ειδική αγωγή, ο στόχος της αγωγής και της τεχνοεπαγγελματικής εκπαίδευσης τους, είναι η καλλιέργεια και η ανάπτυξη όλων των δυνατοτήτων των παιδιών, με ειδικές εκπαιδευτικές ανάγκες, η σχολική τους ενσωμάτωση, στο μεγαλύτερο δυνατό βαθμό, η δημιουργία προϋποθέσεων για την αναγνώριση και αποδοχή των ατόμων με ειδικές ανάγκες, μέσα στο κοινωνικό σύνολο και στην παραγωγική διαδικασία.

Έτσι, σήμερα, στην Ελλάδα, λειτουργούν ειδικά νηπιαγωγεία, ειδικά δημοτικά σχολεία, ειδικά γυμνάσια και ειδικά λύκεια, καθώς και σχολικές μονάδες ειδικής αγωγής δευτεροβάθμιας εκπαίδευσης, στις οποίες φοιτούν μαθητές, με νοητική καθυστέρηση, αυτισμό κ.α., οι οποίοι δεν μπορούν να παρακολουθήσουν άλλο εκπαιδευτικό πλαίσιο. Άλλοι νόμοι δε προβλέπουν την ειδική μεταχείριση, ως προς την επαγγελματική αποκατάσταση των ατόμων, με ειδικές ανάγκες. Η αρχή της ίσης και ελεύθερης πρόσβασης στην πληροφορία, προϋποθέτει, όχι μόνο εν τοις πράγμασι ότι η τεχνολογία μπορεί να καταστήσει προσβάσιμη μια πληροφορία, η οποία, διαφορετικά, δεν θα παρουσίαζε καμία ωφέλεια για τα άτομα με αναπηρία, αλλά και ότι εμπόδια νομικής φύσης δεν καθιστούν την πρόσβαση μια απλή και αφηρημένη δυνατότητα.

Ο κανόνας, βέβαια, είναι ότι κάθε πρόσβαση σε πληροφορία ή έργο ρυθμίζεται από τη νομοθεσία για την πνευματική ιδιοκτησία. Η πρόσβαση, φυσικά, ποτέ δεν είναι ελεύθερη για τον καθένα και άνευ άλλου στα προστατευόμενα με δικαίωμα δημιουργού έργα. Όμως, τα δικαιώματα του δημιουργού ενός έργου έχουν συχνά κατηγορηθεί ότι προσβάλλουν την ίση και ελεύθερη πρόσβαση στην πληροφορία, για τα άτομα με αναπηρία, σε περιπτώσεις που αυτή είναι, αντίθετα, εξασφαλισμένη στους άλλους. Συγκεκριμένα, πραγματικά, δεν μπορεί να είναι αποδεκτό κοινωνικά, να λειτουργούν οι κανόνες της πνευματικής ιδιοκτησίας, κατά τέτοιο τρόπο, ώστε είτε να καθυστερούν είτε να ακυρώνουν την πρόσβαση σε δημοσιευμένες πληροφορίες, εναντίον εκείνων, οι οποίοι, λόγω της αναπηρίας τους, πρέπει να αλλάξουν τον τρόπο, με τον οποίο το κείμενο ή η πληροφορία παρουσιάζεται, για να αποκτήσουν πρόσβαση.

Η ανάγκη μετατροπής, για παράδειγμα, ενός βιβλίου σε γραφή Braille, ώστε να είναι χρήσιμο για ένα τυφλό, σημαίνει ότι ένα έργο μετατρέπεται σε άλλη μορφή, πράξη, που, κατά το δίκαιο της πνευματικής ιδιοκτησίας, απαιτεί την άδεια του δικαιούχου του έργου αυτού, ακόμα και όταν αυτό, που παράγεται, είναι μόνο ένα αντίγραφο. Όμως, «προσβάσιμη πληροφορία» σημαίνει ότι ο χρήστης δεν επαφίεται σε μία μόνο από τις αισθήσεις του, για να αποκτήσει την πληροφορία και επομένως, στο διαχωρισμό περιεχομένου και μορφής και τη δυνατότητα μετατροπής εναλλακτικές μορφές υλικού. Το δικαίωμα του δημιουργού, βέβαια, από τη γέννηση του δεν ήταν απόλυτο.

Πάντοτε, περιοριζόταν, κατά διάφορους τρόπους, διαρκούσε π.χ. ένα συγκεκριμένο χρόνο. Έτσι, για παράδειγμα, έχουν θεσπιστεί, στην Ελλάδα, περιορισμοί υπέρ των μαθητών, των δασκάλων, των συγγραφέων, για παράθεση αποσπασμάτων από ξένα έργα, των δημοσιογράφων και άλλα. Το ερώτημα είναι, εάν στον κατάλογο αυτόν υπάρχει κάποια ειδική πρόβλεψη για τα άτομα με αναπηρία. Η απάντηση είναι καταρχήν αρνητική, ενώ η Ελλάδα δεν συγκαταλέχθηκε στις χώρες, οι οποίες επέλεξαν να υιοθετήσουν τη δυνητική εξαίρεση από το δικαίωμα του δημιουργού, η οποία προβλέπεται από την Οδηγία για την κοινωνία της πληροφορίας. Η Οδηγία προβλέπει αυτήν την εξαίρεση, στο άρθρο 5.3b, ενώ στο άρθρο 6, παράγραφος 4.1, προβλέπεται ότι οι δικαιούχοι εξαιρέσεων λόγω αναπηρίας, κατά το άρθρο 5.3b, δεν πρέπει να εμποδίζονται να επωφεληθούν της εξαίρεσης αυτής, λόγω τεχνολογικών μέτρων προστασίας έργων.

Υπάρχει, εδώ, μια επιφύλαξη. Μήπως η μετατροπή αυτή θα μπορούσε να θεωρηθεί, ως αναπαραγωγή για ιδιωτική χρήση και επομένως, δεν εμπίπτει στο νόμιμο περιορισμό του δικαιώματος του δημιουργού, κατά το άρθρο 18, παράγραφος 1 του ν.2121/1993; Η ειδική πρόβλεψη της εξαίρεσης των ατόμων με αναπηρία, κατά την Οδηγία 2001, συνηγορεί μάλλον προς το ότι δεν έχει εφαρμογή η εξαίρεση της ιδιωτικής χρήσης. Αν η ιδιωτική χρήση αρκούσε, δεν θα υπήρχε ανάγκη άλλης ρητής διάταξης. Άλλωστε και η φωτοτύπηση ενός ολόκληρου έργου, για ιδιωτικούς σκοπούς, υποστηρίζεται ότι αποτελεί παράνομη αναπαραγωγή. Ο περιορισμός, κατά την Εισηγητική Έκθεση του ν.2121/1993, ότι όταν πρόκειται για ιδιωτική χρήση και παραγωγή αντιγράφου, νοείται ότι ο χρήστης προβαίνει ο ίδιος στην κατασκευή του αντιγράφου, σημαίνει ότι δεν μπορεί, λογικά εδώ, να έχει εφαρμογή η εξαίρεση. Οι τυφλοί ή οι μερικώς βλέποντες δεν μπορούν οι ίδιοι να μετατρέψουν ένα κείμενο, που οι ίδιοι αγόρασαν και αποτελεί γι΄ αυτούς νόμιμη κτήση έργου σε γραφή Braille.

Ταυτόχρονα, υποστηρίζεται η στενή ερμηνεία των περιορισμών του ν.2121/1993, κάτι που και πάλι εμποδίζει μια πιο ελεύθερη ερμηνεία της μετατροπής σε Braille, ως αναπαραγωγής για ιδιωτική χρήση. Έτσι, στην Ελλάδα, σήμερα, οι περιορισμοί της πνευματικής ιδιοκτησίας, όσον αφορά στα δικαιώματα ίσης και ελεύθερης πρόσβασης των ατόμων με αναπηρία, παραμένουν, χωρίς αυτό να σημαίνει ότι άλλες ευρωπαϊκές χώρες έχουν προστατέψει καλύτερα τα άτομα με αναπηρία, έναντι των δεσμεύσεων του copyright.

Έχει περάσει καιρός από τότε που η γραφή Braille έχει μοναδικό στόχο να επιτρέψει στους τυφλούς να διαβάζουν την Βίβλο. Στις Η.Π.Α., χώρα με σημαντική, βέβαια, οικονομική ισχύ, οι δημόσιες και πολιτειακές βιβλιοθήκες είναι υποχρεωμένες, κατά το νόμο, να παρέχουν όλα τα αρχεία τους σε προσβάσιμη μορφή, τον κατάλογο τους, τις ημερήσιες εφημερίδες, που αγοράζουν κ.λπ.. Οι ψηφιακές βιβλιοθήκες είναι, υποχρεωτικά, όλες προσβάσιμες. Επίσης, οι ιδιωτικές βιβλιοθήκες έχουν την ίδια υποχρέωση, από τη στιγμή, που είναι ανοιχτές στο κοινό. Βλέπουμε εκεί επίσης, τα άτομα με ειδικές ανάγκες να προβαίνουν σε αγωγές, με στόχο την πρόσβαση, τυφλούς, που ενάγουν για μη προσβασιμότητα σε ιστοσελίδες, τυφλούς φοιτητές, που ενάγουν πανεπιστήμια, γιατί η βιβλιοθήκη τους δεν ήταν προσβάσιμη γι΄ αυτούς, πολίτες ενάγουν το δημόσιο, γιατί απορρίφθηκαν, ως ένορκοι από δικαστές, επειδή ήταν κινητικά ανάπηροι και άλλα πολλά, ενώ πολλές αγωγές κατατίθενται, με αίτημα την ίση πρόσβαση στην πληροφορία και συμβιβάζονται σε διοικητικό επίπεδο.

Η εγκατάλειψη του ιατρικού μοντέλου για την αναπηρία παραμένει στην Ελλάδα ένα ζητούμενο. Τα μηνύματα είναι, άλλωστε, ακόμη ασαφή. Ενώ οι ειδικοί νόμοι, όντως, προωθούν την ισότητα, υπάρχουν ακόμη πολλές ασάφειες και αμφισβητήσεις, πολλές ερωτήσεις. Ενδεικτικά, αναφέρω τις εξής. Ποιες είναι οι δαπάνες, που πρέπει να καλύπτουν τα ασφαλιστικά ταμεία, για τεχνολογικό και άλλο εξοπλισμό ενός ατόμου με αναπηρία, ώστε να έχει νόημα η θεωρητική αρχή της ίσης και ελεύθερης πρόσβασης στην πληροφορία; Ο διοικούμενος τυφλός πολίτης δικαιούται να απαιτήσει από τη διοίκηση, την εγκατάσταση ειδικού λογισμικού στις ιστοσελίδες της, ώστε να τις καταστήσει προσβάσιμες, λόγω του δικαιώματος πρόσβασης του στην δημόσια πληροφορία; Θα έπρεπε ή όχι να απαιτείται νομικά από τους εκδότες του δημόσιου τομέα ή ακόμη και τους ιδιώτες να εκδίδουν έστω κάποιο ποσοστό των εκδόσεων τους, σε προσβάσιμο εναλλακτικής μορφής υλικό; Θα έπρεπε ή όχι, να απαιτείται και πάλι από τους εκδότες να επιτρέπουν τη μετατροπή των εκδόσεων τους, στις οποίες έχουν πνευματικά δικαιώματα από άτομα με αναπηρία, για δική τους χρήση σε προσβάσιμη εναλλακτική μορφή υλικού, χωρίς άδεια και χωρίς αμοιβή;

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Το λόγο έχει η κυρία Χρηστίδου.

**ΡΑΛΛΙΑ ΧΡΗΣΤΙΔΟΥ (Εισηγήτρια της Μειοψηφίας)**: Θα ήθελα να κάνω μία διόρθωση, επειδή θέλω να είμαι τυπική και ακριβής. Σας κατέθεσα στα πρακτικά, νωρίτερα, σχετικά με ένα άρθρο, που ανέφερα, όσον αφορά το σχέδιο νόμου, που είχε καταθέσει ο ΣΥΡΙΖΑ, το Φεβρουάριο του 2019. Μίλησα για το άρθρο 2, ενώ πρόκειται για το άρθρο 7. Να γίνει παρακαλώ αυτή η διόρθωση, για να γραφτεί και στα πρακτικά.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Το λόγο έχει η κυρία Σακοράφα.

**ΣΟΦΙΑ ΣΑΚΟΡΑΦΑ (Ειδική Αγορήτρια του ΜέΡΑ25)**: Ευχαριστώ πολύ. Το παρόν νομοσχέδιο αφορά στην εναρμόνιση της ελληνικής νομοθεσίας με την Οδηγία της Ε.Ε. με αριθμό 2017/1564. Οι ρυθμίσεις της Οδηγίας αυτής αντιστοιχούν στις διατάξεις της παγκόσμιας Συνθήκης του Μαρακές, του Παγκόσμιου Οργανισμού Διανοητικής Ιδιοκτησίας, για τη διευκόλυνση της πρόσβασης τυφλών, αμβλυώπων ή ατόμων με άλλα προβλήματα ανάγνωσης εντύπων σε δημοσιευμένα έργα. Στην πράξη, πρόκειται για μια πιο ολοκληρωμένη ενιαία ρύθμιση, που καλύπτει, ως ένα βαθμό, τις ελλείψεις του ισχύοντος μέχρι σήμερα νομοθετικού και κανονιστικού πλαισίου. Μιλάμε για το άρθρο 28 Α΄ του νόμου 2121/1993, όπως αυτό προστέθηκε, με το νόμο 3057/2002 και την Υπουργική Απόφαση του Υπουργείου Πολιτισμού 98546/2007, που εκδόθηκε, με τη νομοθετική εξουσιοδότηση του άρθρου αυτού. Το αντικείμενο των ρυθμίσεων αυτών, που ισχύουν, μέχρι τώρα, ταυτίζεται κατ’ ουσία με τα θέματα, που ρυθμίζονται στην Ευρωπαϊκή Οδηγία και τη Συνθήκη του Μαρακές. Εκτός από την Οδηγία αυτή, συναφή με το θέμα είναι και η από 14.4.2014 απόφαση του Συμβουλίου 2014/221/ΕΕ για τη σύναψη από πλευράς Ε.Ε. της Συνθήκης του Μαρακές και ο Κανονισμός 2017/1563 του Ευρωπαϊκού Κοινοβουλίου και του Συμβουλίου της 13ης Σεπτεμβρίου 2017, για τη διασυνοριακή ανταλλαγή, μεταξύ της Ένωσης και τρίτων χωρών, αντιγράφων προσβάσιμης μορφής συγκεκριμένων έργων και άλλων θεμάτων, που προστατεύονται από δικαιώματα πνευματικής ιδιοκτησίας και συναφή δικαιώματα προς όφελος των συγκεκριμένων ατόμων.

Ερχόμαστε, σήμερα, σε μία πληρέστερη νομοθέτηση, με την ολική αναμόρφωση του άρθρου 28 Α΄ του νόμου 2121/93 και την κατάργηση της Υπουργικής Απόφασης, που αναφέραμε. Αξίζει να σημειώσουμε ότι το σχέδιο νόμου για την ενσωμάτωση της Οδηγίας, είχε τεθεί σε διαβούλευση, το Φεβρουάριο του 2019, χωρίς, όμως, να ολοκληρωθεί η ψήφισή του από τη Βουλή.

Με τις νέες ρυθμίσεις, πιστεύουμε ότι κινούμεθα προς τη σωστή κατεύθυνση, όσον αφορά στην υπέρβαση των εμποδίων, που απέβαιναν σε βάρος των ατόμων με αναπηρία, όσον αφορά την πρόσβασή τους σε πολιτιστικό υλικό. Η Συνθήκη του Μαρακές όρισε ένα σύνολο διεθνών κανόνων, που εξασφαλίζουν τη θέσπιση περιορισμών ή εξαιρέσεων προς τους κανόνες πνευματικής ιδιοκτησίας προς όφελος των τυφλών, των αμβλυώπων ή των ατόμων με άλλα προβλήματα ανάγνωσης εντύπων. Καθιστά, επίσης, δυνατή τη διασυνοριακή ανταλλαγή αντιγράφων δημοσιευμένων έργων, που έχουν παραχθεί, σε προσβάσιμο μορφότυπο. Τα άτομα, που είναι τυφλά, έχουν προβλήματα όρασης ή αντιμετωπίζουν άλλα προβλήματα, που τα εμποδίζουν να διαβάζουν έντυπο υλικό, εξακολουθούν να συναντούν πολλά εμπόδια όσον αφορά την πρόσβαση σε βιβλία και άλλα έντυπα. Η ανάγκη να αυξηθεί ο αριθμός των έργων και άλλου προστατευμένου υλικού σε προσβάσιμους μορφότυπους, όπως η γραφή Braille, η ηχογράφηση και τα μεγάλα τυπογραφικά στοιχεία έχει αναγνωριστεί σε διεθνές επίπεδο.

Αντίστοιχη ρύθμιση προβλέπεται πρόσθετα και προς όφελος των κωφών ατόμων, δηλαδή, για τη δυνατότητα πρόσβασης και αυτών σε αντίστοιχα έργα. Η προσθήκη αυτή είναι οπωσδήποτε θετική, αν και πρόκειται για κατηγορία, που δεν περιλαμβάνεται στην Οδηγία, γιατί υπάρχει ανάγκη κάλυψης των αντίστοιχων αναγκών τους. Εξάλλου συμπεριλαμβάνεται στους δικαιούχους του πλαισίου, που ισχύει, μέχρι σήμερα.

Με βάση την παρούσα νομοθετική λογική, δικαιούχοι και οργανώσεις θα μπορούν να δημιουργούν αντίγραφα των έργων σε προσβάσιμους μορφότυπους και να τα διανέμουν στην Ε.Ε. και σε τρίτες χώρες, που είναι συμβαλλόμενα μέρη της Συνθήκης. Είναι, βέβαια, αναγκαίο να υπάρχει μέριμνα και εποπτεία, προκειμένου να μην υπάρχουν περιθώρια καταστρατήγησης ή κατάχρησης των ρυθμίσεων, σε βάρος των δικαιωμάτων πνευματικής ιδιοκτησίας και των συγγενών δικαιωμάτων. Στο σημείο αυτό αναδεικνύονται δύο, κυρίως, ζητήματα, που ίσως χρειάζονται την παραπάνω προσοχή μας ή την παραπέρα επεξεργασία.

Πρώτον, προβλέπεται στο σχέδιο νόμου ότι «Οι αρμόδιοι φορείς, που προβαίνουν στη δημιουργία αντιγράφων προς όφελος τωνεντυποαναπήρων οφείλουν να λαμβάνουν τα κατάλληλα μέτρα για την αποτροπή της μη εξουσιοδοτημένης αναπαραγωγής, διανομής, παρουσίασης ή διάθεσης στο κοινό αντιγράφων σε προσβάσιμο μορφότυπο, δηλαδή, πέρα από τα όρια, που επιβάλλουν οι ανάγκες των επωφελούμενων». Θα πρέπει να εξεταστεί η πιθανότητα, μήπως να είναι σκόπιμο να υποδεικνύονται και να εξειδικεύονται νομοθετικά ποια πρέπει να είναι αυτά τα μέτρα, για την αποτροπή της παράνομης αντιγραφής.

Το δεύτερο είναι το ζήτημα της καθιέρωσης ή μη αμοιβής ή αποζημίωσης προς τους πνευματικούς δημιουργούς και τους πνευματικούς δικαιούχους. Είναι ένα κρίσιμο ζήτημα, αφού η ευρωπαϊκή αυτή Οδηγία έχει ήδη υιοθετηθεί, από πολλές χώρες, χωρίς την εύλογη αμοιβή. Στο θέμα αυτό υπάρχουν αντικρουόμενες απόψεις, αλλά υπάρχουν και αντικρουόμενες συμφέροντα. Σε κάθε περίπτωση, μιλάμε γενικά για κόστος, που δεν θα βαρύνει τους επωφελούμενους, αλλά την κρατική κοινωνική πολιτική.

Τελειώνοντας, κύριε Πρόεδρε, επιφυλασσόμαστε να τοποθετηθούμε, επί της αρχής, μετά τη συζήτηση με τους φορείς και στη συζήτηση επί των άρθρων. Ευχαριστώ πολύ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε. Το λόγο έχει η κύρια Βέττα.

**ΚΑΛΛΙΟΠΗ ΒΕΤΤΑ:** Ευχαριστώ, κύριε Πρόεδρε. Θέλω να θέσω κάποια ερωτήματα. Το πρώτο ερώτημα, που ειπώθηκε, ήδη, είναι γιατί υπάρχει πρόβλεψη αποζημίωσης δικαιούχων μόνο για τα εκπαιδευτικά συγγράμματα και όχι για τα υπόλοιπα έργα, όπως άλλωστε, είχε διατυπωθεί στο νομοσχέδιο της προηγούμενης Κυβέρνησης; Καλούμε την Υπουργό να υιοθετήσει αυτή την πρόβλεψη της Οδηγίας, δεδομένου ότι η χώρα μας υστερεί αρκετά στην διασφάλιση των πνευματικών δικαιωμάτων των δημιουργών και δεν αρκούν σε αυτήν την περίπτωση τα ευχολόγια για μέτρα, που οφείλουν να λάβουν οι ίδιοι φορείς, για την αποτροπή της μη εξουσιοδοτημένης αναπαραγωγής των έργων.

Δεδομένου, μάλιστα, ότι η Υπουργική Απόφαση του 2007, που όριζε τέτοια μέτρα προστασίας, θα καταργηθεί, είναι σαφές ότι αφήνεται αρρύθμιστο και πολύ εκτεθειμένο το πεδίο στη μη εξουσιοδοτημένη αναπαραγωγή έργου.

Στο νομοσχέδιο της προηγούμενης Κυβέρνησης προβλεπόταν έκδοση Υπουργικής Απόφασης για την εξειδίκευση των ελάχιστων αναγκαίων μέτρων για την τήρηση, από τους φορείς, αυτής της υποχρέωσης. Γιατί αφαιρέσατε αυτήν την πρόβλεψη;

Επίσης, στην εισήγησή σας, κυρία Υπουργέ, ισχυριστήκατε ότι η ζημιά για τους εκδότες δικαιούχους πνευματικών δικαιωμάτων, για έργα εκτός των εκπαιδευτικών συγγραμμάτων, είναι αμελητέα, καθώς δεν είναι μεγάλος, είπατε, ο αριθμός των εντυποαναπήρων. Θα μας πείτε πόσοι ακριβώς είναι οι εντυποανάπηροι, εφόσον γνωρίζετε ότι είναι λίγοι και σε ποια στοιχεία βασίζεστε να το πείτε και εφόσον είναι λίγοι, όπως λέτε, γιατί δεν υιοθετείτε τη σχετική πρόβλεψη για καταβολή της εύλογης αμοιβής και στους δικαιούχους των λοιπών έργων;

Επίσης, ένα άλλο ερώτημα είναι γιατί δεν υπάρχει πρόβλεψη για τα αντίγραφα σε προσβάσιμο μορφότυπο, εκτός της εσωτερικής αγοράς και της ευρωπαϊκής, όπως είπαμε, και σε τρίτα κράτη, συμβαλλόμενα μέρη της «Συνθήκης του Μαρακές», όπως είχε διατυπωθεί στο νομοσχέδιο και περιλαμβάνεται άλλωστε και στην Οδηγία;

Τέλος, ένα τελευταίο ερώτημα. Να μας πείτε πώς θα κοινοποιείται από τους φορείς σε δικαιούχους πνευματικών δικαιωμάτων, η μετατροπή των έργων τους σε προσβάσιμο μορφότυπο; Θα κοινοποιείται και στους οργανισμούς συλλογικής διαχείρισης; Πώς θα λαμβάνουν γνώση; Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε. Το λόγο έχει η κύρια Μάλαμα.

**ΚΥΡΙΑΚΗ ΜΑΛΑΜΑ:** Ευχαριστώ. Μια ερώτηση έχω, κύριε Πρόεδρε. Κύρια Υπουργέ, δώσατε πρόσφατα την άδεια στην ΕΔΕΜ. Θα ήθελα, όμως, να σας ρωτήσω σχετικά με τη μεταφορά της χρήσης από την ΕΥΕΔ στην ΕΔΕΜ και, όπως γνωρίζετε, αυτό έχει ήδη αποφασισθεί από τους δημιουργούς από τον Νοέμβριο. Θα ήθελα να μας απαντήσετε πάνω σε αυτό, για τη μεταφορά της χρήσης. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Ευχαριστούμε. Το λόγο έχει η κύρια Ασημακοπούλου.

**ΣΟΦΙΑ – ΧΑΪΔΩ ΑΣΗΜΑΚΟΠΟΥΛΟΥ**: Σας ευχαριστώ, κύριε Πρόεδρε, κυρία Υπουργέ, κυρίες και κύριοι συνάδελφοι.

Κάθε σύγχρονο ευνομούμενο κράτος πρόνοιας φροντίζει, σέβεται και μεριμνά για τα άτομα με αναπηρία. Δυστυχώς, η χώρα μας είναι εξαιρετικά πίσω στο θέμα αυτό. Η λίστα είναι μεγάλη! Ξεκινά από την αδυναμία πρόσβασης των ατόμων με αναπηρία σε κοινόχρηστους χώρους, δημόσια κτίρια και μέσα μεταφοράς και επεκτείνεται στις διακρίσεις στο εργασιακό περιβάλλον, στον περιορισμό των δικαιούχων των προνοιακών επιδομάτων και αναπηρικών συντάξεων και στην αδυναμία ένταξης των παιδιών στη σχολική εκπαίδευση.

Ειδικότερα, οι θεσπισμένες ειδικές ρυθμίσεις για την εξυπηρέτηση ατόμων με αναπηρία σε κοινόχρηστους χώρους, που περιορίζονται, για την κυκλοφορία πεζών, κατά κύριο λόγο, δεν εφαρμόζονται. Οι υποδομές της ελληνικής πολιτείας είναι εξαιρετικά ελλιπείς.

Στη συζήτηση του ν. 4653/2020 για την Εθνική Αρχή Ανώτατης Εκπαίδευσης, σας είχαμε προτείνει να εντάξετε, ως επιπλέον κριτήριο αξιολόγησης, τη δυνατότητα πρόσβασης ατόμων με αναπηρία τόσο στις υποδομές, όσο και τα εκπαιδευτικά προγράμματα και τις λοιπές εκπαιδευτικές δραστηριότητες και υπηρεσίες, συμβατικές και ηλεκτρονικές, αλλά δεν εισακουστήκαμε.

Πέρα απ' αυτό, όμως, που είναι εξαιρετικά σημαντικό για την καθημερινότητα των ατόμων αυτών, παρά το γεγονός ότι ορίζονται συγκεκριμένες ποσοστώσεις για τις προσλήψεις των ατόμων με αναπηρία στο δημόσιο και τον ιδιωτικό τομέα, είναι εξαιρετικά περιορισμένη η εφαρμογή τους στην πράξη, ιδίως στον ιδιωτικό τομέα.

Η θέση των συμπολιτών μας με αναπηρία, συνεχώς, επιδεινώνεται. Πρόσωπα, που επί χρόνια λάμβαναν σύνταξη αναπηρίας ή προνοιακά επιδόματα, βρέθηκαν να στερούνται εισοδήματος ή να λαμβάνουν μικρότερη σύνταξη.

Το ελληνικό κράτος, δυστυχώς, απουσιάζει διαχρονικά από τον οργανωμένο, κεντρικό σχεδιασμό κατάρτισης και επαγγελματικής αποκατάστασης των τυφλών κι έτσι γίνονται μόνο αποσπασματικά βήματα, κάθε τόσο, προς αυτή την κατεύθυνση. Οι άνθρωποι αυτοί αντιμετωπίζουν ένα απίστευτο γολγοθά καθημερινά. Η υπό συζήτηση Οδηγία κινείται προς την κατεύθυνση της διευκόλυνσης της καθημερινότητάς τους. Δεν αρκεί όμως! Είναι ένα ακόμη μικρό βήμα, τη στιγμή, που, εν έτει 2020, θα έπρεπε ήδη να υπάρχει και, κυρίως, να εφαρμόζεται η απαιτούμενη κρατική μέριμνα γι’ αυτούς τους ανθρώπους. Με την παροχή ενός προνοιακού επιδόματος δε λύνονται τα προβλήματα των ατόμων, που πρέπει να ζουν με αξιοπρέπεια και να τους παρέχονται ίσες ευκαιρίες, σε όλους τους τομείς της ζωής τους και διεκδικούν αυτά, που, αυτονόητα, θα έπρεπε ήδη να τους έχουν παρασχεθεί. Θα πρέπει να ενισχυθούν οι προσπάθειες, ώστε τα άτομα με ειδικές ανάγκες να βρουν εργασία, που να συνάδει με τις πραγματικές δυνατότητές τους.

Η πολιτεία οφείλει να εξασφαλίζει στα άτομα με αναπηρία, όπως οι έχοντες προβλήματα όρασης, που εξετάζουμε, στην παρούσα συνεδρίαση, την απόλαυση των δικαιωμάτων τους σε ισότιμη βάση, με τους άλλους πολίτες, την πλήρη κατοχύρωση των δικαιωμάτων τους και την απόλυτη απόλαυση των θεμελιωδών ελευθεριών σε ίση βάση, με τους άλλους πολίτες.

Τα άτομα με προβλήματα όρασης ζητούν ίσες ευκαιρίες, ελεύθερα πεζοδρόμια, χωρίς εμπόδια, δυνατότητα πρόσβασης στην εκπαίδευση και το δικαίωμά τους για ίση μεταχείριση. Οι άνθρωποι, που στερούνται την όρασή τους, δεν πρέπει να νιώθουν κοινωνικά αποκλεισμένοι, σε καμία περίπτωση.

Οι λύσεις που προσφέρει η Πληροφορική, σήμερα, διευκολύνουν σημαντικά τα άτομα με απώλεια όρασης να συμμετέχουν στην απόκτηση πληροφόρησης και γνώσης, στην ψυχαγωγία, στην εργασία και στη διαπροσωπική επικοινωνία. Η συμμετοχή στην κοινωνία της πληροφορίας γίνεται δικαίωμα και κοινωνικό αγαθό, που πρέπει να παρέχεται από κάθε σύγχρονη πολιτεία. Οι τυφλοί συμπολίτες μας, οι αμβλύωπες ή τα άτομα με άλλα προβλήματα ανάγνωσης εντύπων αντιμετωπίζουν πολλούς φραγμούς όσον αφορά στην πρόσβαση σε βιβλία και άλλο έντυπο υλικό, που προστατεύεται, από δικαιώματα πνευματικής ιδιοκτησίας και συγγενικά δικαιώματα. Πλέον, όμως, χρειάζονται αλματώδεις κινήσεις της χώρας μας για την προστασία και την προαγωγή των δικαιωμάτων των ατόμων με προβλήματα όρασης. Είναι αναγκαίες οι συστηματικές και πολύπλευρες προσπάθειες για μια πλήρη, ισότιμη και ολοκληρωμένη συμμετοχή των τυφλών ατόμων στο σύνολο των κοινωνικών τους αναγκών. Σας ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής)**: Ευχαριστώ πολύ, κυρία συνάδελφε.

Το λόγο έχει η Υπουργός κυρία Μενδώνη.

**ΣΤΥΛΙΑΝΗ (ΛΙΝΑ) ΜΕΝΔΩΝΗ (Υπουργός Πολιτισμού και Αθλητισμού):** Κύριε Πρόεδρε, κύριοι Βουλευτές, καταρχήν, για να πούμε με ένα νούμερο ημερολογιακό τα πράγματα, πράγματι, το , από την προηγούμενη Κυβέρνηση, κατατέθηκε προς διαβούλευση την 1η Φεβρουαρίου του 2019 και κατετέθη, εν τέλει, στη Βουλή, στις 5/6 του 2019.

Όμως, η υποχρέωση ενσωμάτωσης της Οδηγίας, το πέρας, δηλαδή, της υποχρέωσης της ενσωμάτωσης ήταν, στις 11 Οκτωβρίου του 2018. Δεν τίθεται θέμα αντιπαράθεσης γι΄ αυτό, απλώς, για να βάζουμε τα πράγματα στη θέση τους, ότι το νομοσχέδιο κατετέθη στις 5/6 του 2019, δηλαδή, οκτώ μήνες, μετά τη λήξη της προθεσμίας ενσωμάτωσης.

Από εκεί και πέρα, ακούστηκαν διάφορα, για ισοπεδωτική πολιτική, για περιορισμό του δικαιώματος του δημιουργού, χωρίς καμία δικαιολογία. Αναρωτιόμαστε, κύριε Πρόεδρε και κύριοι Βουλευτές, εάν η πρόσβαση των εντυποαναπήρων στην πνευματική παραγωγή δεν είναι ικανή δικαιολογία. Γιατί ελέχθη ότι είναι χωρίς καμία δικαιολογία. Θεωρούμε ότι είναι, όχι απλώς, ικανή δικαιολογία, αλλά ότι είναι επιτακτική ανάγκη η πρόσβαση των εντυποαναπήρων στην πνευματική παραγωγή.

Το δικαίωμα της πνευματικής ιδιοκτησίας, προφανώς, είναι κατοχυρωμένο από το Σύνταγμα, προφανώς, είναι σεβαστό και αποδεκτό απ' όλους μας. Όμως, υπάρχουν περιπτώσεις, που και αυτό το δικαίωμα της πνευματικής ιδιοκτησίας δεν είναι απεριόριστο. Και αυτό, δεν το λέμε εμείς. Αυτό το λέει το Σύνταγμα, στα άρθρα του, 4, 5 και 21, όταν επιβάλλεται η προστασία των ατόμων με αναπηρία και η εξασφάλιση της ισότιμης πρόσβασης τους, στην κοινωνική και πνευματική ζωή. Υπό την έννοια αυτή, ο συνταγματικός νομοθέτης θεωρεί ότι ακόμα και το δικαίωμα της πνευματικής ιδιοκτησίας κάμπτεται σε περιπτώσεις, όπως αυτές, που είναι η διευκόλυνση των εντυποαναπήρων ενός ευάριθμου αριθμού συμπολιτών μας, στην πρόσβασή τους στην πνευματική παραγωγή, στα έργα του λόγου, στην ανάγνωση.

Επιπλέον, η χρήση υπέρ των εντυποαναπήρων δεν είναι καμιά κερδοσκοπική δραστηριότητα και ως εκ τούτου, πιστεύουμε απολύτως ότι δικαιολογείται η χρήση άνευ αμοιβής. Άλλωστε, στο σχέδιο νόμου, το οποίο είχε καταθέσει η προηγούμενη Κυβέρνηση, προβλεπόταν μηδενική αποζημίωση, αν η ζημία είναι ελάχιστη. Είναι προφανές ότι η ελάχιστη και μη ελάχιστη ζημία, πολύ δύσκολα, μπορεί να ορισθεί. Δημιουργεί ανασφάλειες δικαίου και δυσχέρειες, που μπορεί να είναι ανυπέρβλητες. Επιλέξαμε να φέρουμε ένα σχέδιο νόμου, το οποίο δεν θα έχει εξουσιοδοτικές διατάξεις.

Η έκδοση μιας Κοινής Υπουργικής Απόφασης, που θα ορίζει αμοιβές, έστω και μικρές και συμβολικές, θα πάρει τόσο χρόνο, που, πρακτικά, περιορίζει το δικαίωμα πρόσβασης στην πνευματική δημιουργία των εντυποαναπήρων, και αυτό είναι που θέλαμε να αποφύγουμε.

Συγκριτικά δεδομένα. Δεν προβλέπεται αποζημίωση υπέρ των δικαιούχων στη Γαλλία, το Βέλγιο, τη Πολωνία, το Ηνωμένα Βασίλειο και την Ιρλανδία. Στη Γερμανία και την Αυστρία, που προβλέπεται, δεν ακολουθήθηκε ποτέ. Επομένως, οι περισσότερες ευρωπαϊκές χώρες δεν θέτουν θέμα αποζημίωσης.

Εν τέλει, η Ευρωπαϊκή Ένωση Τυφλών (European Blind Union) έχει εκφράσει την ανησυχία της, ειδικά για την περίπτωση της Ελλάδας, αναφορικά με την πιθανή υιοθέτηση του αποκαλούμενου «τέλους προσβασιμότητας» και καλεί ανοικτά προς την απόρριψη του.

Επειδή ετέθη η ερώτηση πως διασφαλίζονται τα πράγματα από την πειρατεία, θα επαναλάβω αυτό, το οποίο είπα και στην εισήγησή μου. Αυτό όλο αποσαφηνίζεται στην Αιτιολογική Έκθεση, ότι οι αρμόδιοι φορείς μπορούν να λάβουν υπόψη τα πρότυπα και τις κατευθυντήριες οδηγίες, που συντάσσει η Εθνική Βιβλιοθήκη της Ελλάδας, κατά άρθρο 1, παράγραφος 4, περίπτωση ΙΑ΄ του ν. 3149 του 2003.

Τέλος, στην ερώτηση για τη μεταβίβαση από την ΕΥΕΔ στην ΕΔΕΜ, δεν θα απαντήσω, συνειδητά, διότι εδώ συζητάμε για μία πολύ ευαίσθητη κατηγορία συμπολιτών μας, τους εντυποανάπηρους και θεωρώ ότι είναι προσβλητικό γι΄ αυτούς να μεταφέρουμε τη συζήτηση σε ένα άλλο πεδίο. Ευχαριστώ.

**ΙΩΑΝΝΗΣ ΑΝΔΡΙΑΝΟΣ (Αντιπρόεδρος της Επιτροπής):** Και εμείς ευχαριστούμε, κυρία Υπουργέ.

Πριν ολοκληρώσουμε τη συνεδρίαση, να ανακοινώσω τους φορείς που θα κληθούν την Πέμπτη 20.2.2020, στις 14.00΄, στη συνεδρίασή μας. Οι φορείς είναι: Φάρος Τυφλών Ελλάδας, Πανελλήνιος Σύνδεσμος Τυφλών, Οργανισμός Συλλογικής Διαχείρισης Έργων του Λόγου, Εθνική Συνομοσπονδία Ατόμων με Αναπηρία, Συντονιστική Επιτροπή Αγώνα Αναπήρων, Σύλλογος Ελληνικών Ακαδημαϊκών Βιβλιοθηκών.

Κυρίες και κύριοι συνάδελφοι, κυρία Υπουργέ, ολοκληρώθηκε η συνεδρίαση της Επιτροπής Μορφωτικών Υποθέσεων, με θέμα ημερήσιας διάταξης την επεξεργασία και εξέταση του σχεδίου νόμου του Υπουργείου Πολιτισμού και Αθλητισμού «Ενσωμάτωση της Οδηγίας της Ευρωπαϊκής Ένωσης 2017/1564».

Ευχαριστώ πολύ. Η επόμενη συνεδρίαση της Επιτροπής θα γίνει, την Πέμπτη, 20.2.2020, στις 14:00΄ , όπου θα έχουμε την ακρόαση των φορέων και στις 18.00΄, θα έχουμε τη συνεδρίαση για τα άρθρα. Καλό απόγευμα.

Στο σημείο αυτό γίνεται η γ΄ ανάγνωση του καταλόγου των μελών της Επιτροπής. Παρόντες ήταν οι Βουλευτές κ.κ. Βούλτεψη Σοφία, Ανδριανός Ιωάννης, Αντωνιάδης Ιωάννης, Κέλλας Χρήστος, Κοντογεώργος Κωνσταντίνος, Κωτσός Γεώργιος, Λοβέρδος Ιωάννης – Μιχαήλ (Γιάννης), Μακρή Ζωή (Ζέττα), Σούλουλη-Βιλιάλη Μαρία, Μπαραλιάκος Ξενοφών (Φώντας), Μπαρτζώκας Αναστάσιος, Μπλούχος Κωνσταντίνος, Παπακώστα-Παλιούρα Αικατερίνη, Πασχαλίδης Ιωάννης, Σκόνδρα Ασημίνα, Σενετάκης Μάξιμος, Ταραντίλης Χρήστος, Ακτύπης Διονύσιος, Χειμάρας Θεμιστοκλής (Θέμης), Βαγενά – Κηλαηδόνη Άννα, Βασιλικός Βασίλειος (Βασίλης), Βερναρδάκης Χριστόφορος, Βέττα Καλλιόπη, Γκαρά Αναστασία, Μάλαμα Κυριακή, Μπουρνούς Ιωάννης, Σκουρολιάκος Παναγιώτης (Πάνος), Σκούφα Ελισσάβετ (Μπέττυ), Τζούφη Μερόπη, Φίλης Νικόλαος, Χρηστίδου Ραλλία, Κεφαλίδου Χαρούλα (Χαρά), Κωνσταντόπουλος Δημήτριος, Παπανδρέου Γεώργιος, Αρβανιτίδης Γεώργιος, Κανέλλη Γαρυφαλλιά (Λιάνα), Κομνηνάκα Μαρία, Καραθανασόπουλος Νικόλαος, Ασημακοπούλου Σοφία - Χάιδω, Αθανασίου Μαρία, Γρηγοριάδης Κλέων και Σακοράφα Σοφία.

Τέλος και περί ώρα 17.15΄ λύθηκε η συνεδρίαση.

**Ο ΑΝΤΙΠΡΟΕΔΡΟΣ ΤΗΣ ΕΠΙΤΡΟΠΗΣ Ο ΓΡΑΜΜΑΤΕΑΣ**

**ΙΩΑΝΝΗΣ ΑΝΔΡΙΑΝΟΣ ΧΡΗΣΤΟΣ ΤΑΡΑΝΤΙΛΗΣ**